செயற்கைக் கால் வழங்கும் திட்டத்தில் 200 வசதிக்குறைந்த விண்ணப்பதாரர்கள் பயன்பெறுவர் – பேராசிரியர்

ஜோர்ச்டவுன் – பினாங்கு ஹோன் கோர் மோரல் சங்கம் பினாங்கு இரண்டாம் துணை முதல்வர் அலுவலகத்தின் ஒத்துழைப்புடன் செயற்கைக் கால் வழங்கும் திட்டத்தினை இன்று கொம்தாரில் நடைபெற்ற செய்தியாளர் சந்திப்பில் பினாங்கு மாநில இரண்டாம் துணை முதல்வர் பேராசிரியர் ப.இராமசாமி அறிவிப்பு செய்தார்.

செய்தியாளர் சந்திப்பில் இரண்டாம் துணை முதல்வர் பேராசிரியர் ப.இராமசாமி கலந்து கொண்டார்

இந்த செயற்கைக் கால் திட்டம் நான்காவது முறையாக வழங்கப்படவுள்ளதை செய்தியாளர் சந்திப்பில் பேராசிரியர் ப.இராமசாமி குறிப்பிட்டார். இத்திட்டம் பிரத்தியேகமாக இந்தியர்களுக்கு வழங்க இணக்கம் கொண்டுள்ளதால் இந்தியர்கள் விண்ணப்பப் பாரத்தை பினாங்கு ஹோன் கோர் மோரல் சங்கம், ஜாலான் மெக்கலிஸ்தர் அல்லது இரண்டாம் துணை முதல்வர் அலுவலகம் , 52-ஆவது மாடி, கொம்தார் மற்றும் பால்சங்கம் உணவகம், டத்தோ கிராமாட் ஆகிய இடங்களில் பெற்றுக் கொள்ளலாம். பொதுமக்கள் செயற்கை கால் திட்டதிற்கான விண்ணப்பம் டிசம்பர்1 முதல் ஜனவரி 15 2019 வரை விண்ணப்பிக்கலாம்.

இதனிடையே, விண்ணப்பங்கள் அனைத்தும் இரண்டாம் துணை முதல்வர் அலுவலக சமூகநல அதிகாரி பரிசீலித்து தகுதியானவர்களை தேர்வுச்செய்வர் என்பது குறிப்பிடத்தக்கது. செயற்கைக் கால் பொருத்தும் இத்திட்டம் தாய்லாந்து நாட்டை சார்ந்த “the prostheses foundation of H.R.H” எனும் அறக்கட்டளையின் துணையுடன் இடம்பெறும் என்றால் மிகையாகாது.

இந்நிகழ்வில் பினாங்கு ஹோன் கோர் மோரல் சங்க பிரதிநிதி இராகேந்திரன் மற்றும் இரண்டாம் துணை முதல்வர் அலுவலக சமூகநல அதிகாரி இளம்பேறு ஆகியோரும் உடன் கலந்து கொண்டனர்

இத்திட்டத்திற்காக நிபுணர்கள் மற்றும் மருத்துவர்கள் ஆகியோர் தாய்லாந்தில் இருந்து வரவழைக்கப்பட்டு அடுத்தாண்டு 12 மே 2019 முதல் 18 மே 2019 வரை தகுதிப்பெற்ற வசதிக்குறைந்தவர்களுக்கு பொருத்தப்படும் என இராகிந்திரன் தெரிவித்தார். எனவே, இத்திட்டத்தில் கலந்து கொண்டு பயன்பெற வசதிக்குறைந்த இந்தியர்கள் அழைக்கப்படுகின்றனர்.

விண்ணப்பதாரர்கள் அடையாள அட்டையின் நகல், மருத்துவர் அறிக்கை, பாதிக்கப்பட்ட அல்லது வெட்டப்பட்ட கால் பகுதியின் புகைப்படம் மற்றும் விண்ணப்பதாரரின் நிற்கும் நிலையில் இருக்கும் முழு புகைப்படம் ஆகியவை விண்ணப்பப் பாரத்துடன் இணைக்க வலியுறுத்தப்படுகின்றனர். இம்முறை இத்திட்டத்தில் சுமார் 200 வசதிக்குறைந்த விண்ணப்பதாரர்கள் பயன்பெறுவர் என எதிர்ப்பார்க்கப்படுகிறது.

செயற்கைக் கால் பொருத்தும் திட்டம் பற்றிய மேல்விபரங்களுக்கு பினாங்கு ஹோன் கோர் மோரல் சங்க உறுப்பினர் ராகேந்திரன் (010-2177871) மற்றும் இரண்டாம் துணை முதல்வர் அலுவலக சமூகநல அதிகாரி இளம்பேறு (016-6505134) என்ற எண்களில் தொடர்புக் கொள்ளலாம். மேலும், இத்திட்டத்திற்கான விண்ணப்பப் பாரத்தை (https://drive.google.com/open?id=1kVNDPGUc24TnespsJL33bXRTkpAgKozJ) எனும் அகப்பக்கத்தில் பெற்றுக்கொள்ளலாம்.


செயிண்ட் ஜோர்ச் மகளிர் இடைநிலைப் பள்ளி மாணவிகள் மகத்தானச் சாதனை

2013ஆம் ஆண்டுக்கான சிங்கப்பூர் அனைத்துலக உயிரியல் மருத்துவ சவால் கடந்த 22, 23 பிப்ரவரியில் நடைபெற்றது. இப்போட்டி அக்லோ சீன ஜூனியர் கல்லூரியில் நடைபெற்றது. இப்போட்டியினை இக்கல்லூரியுடன் இணைந்து சிங்கப்பூர் தேசியப் பல்கலைக்கழக யொங் லூ லின் மருத்துவப்பள்ளியும் சிறப்பாக ஏற்று நடத்தினர். இப்போட்டி இரண்டு பிரிவுகளாக அதாவது ஒலிம்பியாட் எனும் பிரிவு இடைநிலைப்பள்ளி மாணவர்களுக்கும், சிம்போசியம் எனும் பிரிவு மேல்நிலை ஆறாம் படிவ மாணவர்களுக்கும் நடத்தப்பட்டது. இவ்வாண்டின் போட்டி ‘நரம்பியல்’ எனும் கருப்பொருளில் மருத்துவப்பள்ளியின் பாடத்திட்டத்தை மையமாகக் கொண்டு நடத்தப்பட்டது.

பினாங்கு மாநிலத்தைப் பிரதிநிதித்து முதன் முறையாக செயிண்ட் ஜோர்ச் மகளிர் இடைநிலைப்பள்ளியைச் சேர்ந்த 10 மாணவிகள் இப்போட்டியில் கலந்து கொண்டனர்.  ஏஞ்சல் கோ வெய் லிங், ஏஞ்சல் தே தி யிங், ஜெய்சீனா கோர், லீ சீ திங், நூருல் அதிகா பின்தி முகமது அரிப்பின், ஓய் ஜியா சீன், சிதஃப்னி காம் மெய் யுன், தான் ஹுய் லிங், விஷ்னு பிரியா, யுஹானிஷ் பின்தி அப்துல் மாலிக் ஆகிய 10 மாணவிகளைக் கொண்ட இக்குழுவிற்குச் சிறந்த ஆலோசகராகவும் வழிகாட்டியாகவும் ஆசிரியர் குமாரி தனலட்சுமி விளங்கினார் என்பது குறிப்பிடத்தக்கது. இப்போட்டியில் இக்குழுவினர் 9 தங்கப்பதக்கங்களும் 1 வெள்ளி பதக்கமும் பெற்று நாட்டிற்கும் பினாங்கு மாநிலத்திற்கும் பெருமை சேர்த்துள்ளனர். இம்மாணவிகளின் வெற்றியை அங்கிகரிக்கும் வகையில் மாநில முதல்வர் மேதகு லிம் குவான் எங் ரிம 5000 –ஐ பாராட்டு நிதியாகச் செயிண்ட் ஜோர்ச் மகளிர் இடைநிலைப் பள்ளிக்கு வழங்கினார். மாநில அரசு கல்வி மற்றும் விளையாட்டுகளில் சிறந்து விளங்கும் பினாங்கு வாழ் மாணவர்களுக்குப் பல சன்மானங்களை வழங்கி ஊக்குவித்து வருவது வெள்ளிடைமலையாகும்.


செய்தித்தாள் விற்பனையாளர்கள் எதிர்நோக்கும் சவால்கள்!!!

ஜனவரி 13 ஆம் தேதி நடமாட்டக் கட்டுப்பாட்டு ஆணை (எம்.சி.ஓ 2.0) அமல்படுத்தியதிலிருந்து, பலரின் வாழ்வாதாரங்கள் பாதிக்கப்பட்டுள்ளன. ஆனால் செய்தித்தாள் விற்பனையாளர்களுக்கு, அவர்களின் வணிகங்கள் கோவிட் -19 தொற்றுநோய் தாக்கத்திற்கு முன்பே போராட்டமாக அமைந்துள்ளது.

முத்துச்செய்திகள் நாளிதழ் குழுவினரின் ஒரு நேர்காணலின் போது, பட்டர்வொர்த் வட்டாரத்தில்  இரண்டு செய்தித்தாள் விற்பனையாளர்கள் விற்பனை சரிவுக் குறித்தும்  அதனால் எதிர்நோக்கும் சவால்கள் குறித்து பகிர்ந்து கொண்டனர்.

அண்மைய காலமாக செய்தித்தாள்களுக்கான வாசகர்களின் எண்ணிக்கை குறைந்து வருவதே இந்த விற்பனையின் வீழ்ச்சிக்கு முதன்மை காரணம் என மொஹமட் சலீம் கான் மொஹமட் அலி,45 கூறினார்.

மொஹமட் சலீம் கான் மொஹமட் அலி

” தற்காலத்தில் வாசகர்கள் இணையத்தளம் வாயிலாக செய்திகளைப் படிக்கத் தேர்வு செய்துள்ளனர். ஏனெனில், இது தகவல்களைப் பெறுவதற்கான விரைவான வழி மற்றும் பணம் சேமிக்கப்படுகிறது.

“முன்னதாக, நாங்கள் ஒரு நாளைக்கு நூற்றுக்கணக்கான செய்தித்தாள்களை விற்பனை செய்தோம், ஆனால் இப்போது அது வெகுவாகக் குறைந்துள்ளது.

“செய்தித்தாள்களை விற்க முடியாமலும், அதேவேளையில் விற்கப்படாத அந்த நகல்களின் விலையையும் நாங்கள் ஏற்க வேண்டும்.

“உதாரணமாக, நாங்கள் விநியோகஸ்தரிடமிருந்து 50 நாளிதழ்கள் எடுத்தால், அவை விற்கப்படாவிட்டால் 10 சதவிகிதம் மட்டுமே திருப்பித் தர முடியும்,” என்று மொஹமட் சலீம் கூறினார்.

இத்தொழிலில் மூன்றாம் தலைமுறையான சலீம், செய்தித்தாள் வியாபார வீழ்ச்சியால் இப்போது மளிகைப் பொருட்களை விற்பனை செய்வதில் ஈடுப்படுவதாகக் கூறினார்.

“எங்கள் கடை 70 ஆண்டுகளுக்கும் மேலாக உள்ளது, இது என் குடும்ப தொழிலாகும். என் தந்தை மற்றும் தாத்தாவின் காலத்தில், செய்தித்தாள்களை விற்பது எங்களின் பிரதான வணிகமாக இருந்தது.

“முன்பு, பட்டர்வொர்த் வட்டார அருகிலுள்ள அரசாங்க அலுவலகங்களுக்கு செய்தித்தாள்களை விநியோகிக்கும் பிரதானமாக விநியோகிப்பாளராக செயல்பட்டோம். ஆனால், நான் இப்போது  அதனை தொடர்ந்து செய்யவில்லை,” என்று ஜாலான் தெலாகா ஆயிர் என்ற இடத்தில் அமைந்துள்ள அவரின் கடையில் மொஹமட் சலீம் கூறினார்.

இது தவிர, கோவிட்-19 தாக்கத்தால் சிறுவியாபாரிகளுக்கான பொருளாதார ஊக்கப் தொகையின் கீழ் மாநில அரசு வழங்கிய நிதி உதவியை தான் கடந்தாண்டு  பெற்றுள்ளதாகவும் சலீம் பகிர்ந்து கொண்டார்.

“என்னைப் போன்ற விற்பனையாளர்களுக்கு நன்மைகளைத் தரும் வகையில் இந்த ஆண்டு இதேபோன்ற உதவியை அரசு அறிவிக்கும் என்று  நம்புகிறேன்” என்று மொஹமட் சலீம் மேலும் கூறினார்.

இதேபோல் 59 வயதான செய்தித்தாள் விற்பனையாளர் பொ.ஆறுமுகமும் அவரைப் போன்ற செய்தித்தாள் விற்பனையாளர்களின் அவலநிலையை மாநில அரசு கவணிக்க வேண்டும், என்று கூறினார்.

செய்தித்தாள் விற்பனையாளர் பொ.ஆறுமுகம்

“வியாபாரத்தை வழிநடத்த

பொருட்கள் வாங்குவதற்கே எங்களுக்கு வருமான ஆதாரங்கள் தேவைப்படுவதால், குறைந்த வருமானத்துடன் வணிகத்தைத் தக்கவைத்துக்கொள்வது எங்களுக்கு மிகவும் கடினமாகிறது, ” என்று ஆறுமுகம் கூறினார்.

குடியிருப்புப் பகுதிகளிலும் பள்ளிகள் மற்றும் அரசு அலுவலகங்களுக்கும் செய்தித்தாள்கள் விநியோகிப்பதாகவும் கூறினார்.

“நான் வழக்கமாக பாகான் ஆஜாம் மற்றும் தெலொக் ஆயிர் தாவார் சுற்று வட்டாரங்களில் 600 வாடிக்கையாளர்களுக்கு செய்தித்தாள்களை விநியோகிப்பேன். ஆனால்,  இப்போது கோவிட்-19 தாக்கத்திற்குப் பின்னர் அது 400-ஆக குறைந்துள்ளது.

“நடமாட்டக் கட்டுபாட்டு ஆணை காரணமாக எனது கடையில் விற்பனையும் கிட்டத்தட்ட 50 சதவிகிதம் குறைந்துவிட்டது, ” என்று ஆறுமுகம் கூறினார்.

பலர் செய்தி மற்றும் நாட்டு நடப்பு அறிய இணையம் வழி செய்திகள் படிக்கத்  தேர்வுச் செய்தாலும், இன்னும் செய்தித்தாள் மூலம் படிக்கும்  வாசகர்களும் இன்னும் உள்ளனர்.

ஜே.எம்.புருஷோத்தமன்

தமிழவேள்  கோ சரங்கபானி சங்கத் தலைவர் ஜே.எம்.புருஷோத்தமன்,70 தினமும் அச்சிட்ட செய்தித்தாளைப் படிப்பதை கட்டாயமாக கொண்டுள்ளார்.

“தமிழ் மொழியின் வளர்ச்சி மற்றும் பாதுகாப்பு மேல் கொண்ட  அக்கறையால் எனது மொழியைப் பாதுகாப்பதில் பங்களிப்பு செய்வதற்காக நான் தினமும் தமிழ் நாளிதழை வாங்குகிறேன்.

“நான் ஆங்கில நாளிதழ்களையும் வாங்குகிறேன். இருப்பினும் நாட்டில் இந்திய சமூகத்தைப் பற்றிய செய்திகள் தமிழ் செய்தித்தாள்கள் மூலமாகவே அதிகமாக அறிய முடிகிறது.

“எனவே, தமிழ் மொழி மற்றும்  சமூகத்தின் நல்வாழ்வுக்காக இணைய தளத்தைப் பொருட்படுத்தாமல் செய்தித்தாள்களை வாங்கி ஆதரவளிப்பேன்,” என்று பினாங்கு டஃப் கிளப்பில் கால்நடை உதவியாளராக இருக்கும் புருஷோத்தமன் கூறினார்.


செலுத்திய மலிவு விலை வீடுகளின் மதிப்பீடு வரி திரும்ப பெறலாம் – முதல்வர்

பாயா தொருபோங் குடியிருப்பாளர்களுடன் மாநில முதல்வர் மேதகு லிம் குவான் எங்.

பினாங்கு மாநில அரசு 2016-ஆம் ஆண்டு வரவுச்செலவு திட்டத்தை சட்டமன்ற கூட்டத்தில் தாக்கல் செய்தப்போது இவ்வாண்டுக்கான ஊராட்சி மன்றங்களுக்குச் செலுத்த வேண்டிய மதிப்பீடு வரியை மாநில அரசு ஏற்கும் என அறிவிக்கப்பட்டது.. அதிகரித்து வரும் செலவினங்களின் சுமையை குறைக்கும் நோக்கத்தில் மாநில அரசு குறைந்த வருமானம் பெறும் மலிவு விலை குடியிருப்பாளர்களுக்கு இச்சலுகையை வழங்கியது குறிப்பிடத்தக்கதாகும்.. இதனை அறியாமல் இவ்வாண்டுக்கான கட்டணத்தை செலுத்திய பொதுமக்கள் அப்பணத்தை மீண்டும் பெற்றுக்கொள்ளலாம் என பாயா தெருபோங் அடிப்படை பொருட்களில் இருந்து கழிவுகளை தனிமைப்படுத்தும் திட்டத்தை அறிமுகப்படுத்தும் நிகழ்வில் கலந்து கொண்ட பின்னர் செய்தியாளர் சந்திப்பில் கூறினார் மாநில முதல்வர் மேதகு லிம் குவான் எங்.

பினாங்கு மாநகர் கழகம் இவ்விவகாரம் தொடர்பில் விரைவில் நடவடிக்கை எடுக்க வேண்டும் எனவும் கேட்டுக்கொண்டார். கூடிய விரைவில் மலிவு விலை வீடமைப்பாளர்களின் கட்டணமாக செலுத்திய மதிப்பீடு வரியை திரும்ப வழங்குமாறு கட்டளையிட்டார்.


செளராஸ்தா சந்தை பல்நோக்கு மண்டபத்திற்கு அப்துல் கலாம் பெயர் பரிந்துரை – வியாபாரிகள் சங்கம்

பினாங்கு மாநில வியாபாரத் துறைக்கு சரித்திர புகழ்ப்பெற்ற தளமாக விளங்கும் செளராஸ்தா சந்தையின் வரலாற்றினை அனைவரும் அறிவர். இப்பகுதியில் இந்திய முஸ்லிம் சமூகத்தினர் 1786-ஆம் ஆண்டு தொடங்கி வியாபாரம் தொடங்கிய பதிவுகள் இடம்பெறுகின்றன. எனவே செளரஸ்தா சந்தையின் உட்பகுதியில் கட்டப்படும் பல்நோக்கு மண்டபத்திற்கும் காலஞ்சென்ற இந்தியா ஜனாதிபதி டாக்டர் ஏ.பி.ஜே அப்துல் கலாம் பெயரைச் சூட்ட வேண்டும் என்ற பரிந்துரையை செளரஸ்தா சந்தை வியாபாரிகள் சங்கம் மாநில அரசிடம் விடுத்தனர்.

செளரஸ்தா சந்தை மேம்பாட்டுத் திட்டத்தை பார்வையிட்டார் மாநில இரண்டாம் தூனை முதல்வர். உடன் டத்தோ ஹஜி தஸ்லிம் மற்றும் வியாபாரிகள் சங்கத் தலைவர் முகமட் நாசீர் முகிதீன் .

பல ஆண்டுகளாக இச்சந்தை மேம்பாட்டுத் திட்டம் குறித்து வியாபாரிகள் கொடுத்த கோரிக்கைகளை முன்னாள் அரசாங்கம் செவி சாய்க்காத நிலையில் 2008-ஆம் ஆண்டு நம்பிக்கை கூட்டணி அரசு ஆட்சிக்கு வந்த பின்பு தான் செளராஸ்தா சந்தை சீரமைக்கப்படுகிறது என்றார் சமுதாயச் சுடர் டத்தோ ஹாஜி தஸ்லிம். செளரஸ்தா சந்தையின் உட்பகுதியில் கட்டப்படும் பல்நோக்கு மண்டபம் 1000 பேர் உள்ளடக்கும், அதோடு 123 கார் நிறுத்தும் இடங்கள் மற்றும் 235 கடைகள் கீழ் பகுதியிலும் முதல் மாடியில் 60 கடைகளும் இம்மேம்பாட்டுத் திட்டத்தில் இடம்பெறுகின்றன எனக் குறிப்பிட்டார் மாநில இரண்டாம் துணை முதல்வர் பேராசிரியர் ப.இராமசாமி. இந்தியர்களின் அறிவியல் தந்தையான டாக்டர் ஏ.பி.ஜே அப்துல் கலாம் பெயரைச் சூட்டுவது பாராட்டக்குரியது என்று செளரஸ்தா சந்தை வியாபாரிகள் சங்கத் தலைவர் முகமட் நாசீர் முகிதீன் கூறினார். கடந்த 2008-ஆம் ஆண்டு ஆகஸ்டு மாதம் டாக்டர் அப்துல் கலாம் பினாங்கு மாநிலத்திற்கு வருகையளித்து, செளரஸ்தா சாலைப் பகுதியில் நடந்து செண்றுள்ளார். எனவே, அவரின் வருகையை நினைவுக்கூறும் வகையில் பெயர் சூட்ட வேண்டும் என விவரித்தார்.

வியாபாரிகள் சங்கம் விடுத்த அழைப்பை ஏற்று இரண்டாம் துணை முதல்வர் சந்தைக்கு வருகையளித்து மேம்பாட்டுத் திட்டத்தை பார்வையிட்டார். செய்தியாளர் கூட்டத்தில் பேசிய பேராசிரியர் வியாபாரிகள் சங்கம் விடுத்த கோரிக்கையைச் சம்பந்தப்பட்ட ஆட்சிக்குழு உறுப்பினர் சாவ் கொன் யாவ் நேரடி பார்வைக்குக் கொண்டு செல்வேன் என உறுதியளித்தார்.

இந்நிகழ்வில் செபராங் பிறை சமூகநல இயக்கத்தின் தலைவர் திரு செளந்தராஜன், லீகா முஸ்லிம் செயலாளர் டத்தோ சுலைமான், மற்றும் முக்கிய பிரமுகர்கள் கலந்து கொண்டனர்.}


சேலையில் காற்பந்து விளையாடிய சிங்கப்பெண்கள்!!!

‘சிங்கப்பெண்ணே சிங்கப்பெண்ணே

ஆண் இனமே உன்னை வணங்குமே’

என்ற பாடல்வரிக்கு ஏற்ப பினாங்கு இந்திய காற்பந்து சங்க (PIFA) வீரப்பெண்கள் சேலை மற்றும் காலணி அணிந்து  கம்பீரத்துடன் காற்பந்து விளையாடும் காட்சி மெய்சிலிர்க்க வைக்கிறது.

காற்பந்து என்றாலே ஆண்களுக்கான விளையாட்டு என்ற காலம் மாறி தற்போது நம் இந்திய பெண்களும் இத்துறையில் பீடுநடைப் போடுவதை கண்கூடாக காண முடிகிறது.

அண்மையில், பினாங்கு இந்திய காற்பந்து சங்க விளையாட்டாளர்கள் சேலை அணிந்து காற்பந்து விளையாடிய காணொலி மற்றும் புகைப்படங்கள் சமூக வலைத்தலங்களில் மிகவும் பரவலாகப் பகிரப்பட்டது.

இந்த ஆண்டு மே மாதம், செபராங் பிறை சோனி ஸ்போர்ட்ஸ் கிளப் அரங்கில் எடுக்கப்பட்ட புகைப்படங்கள் இந்த ஆண்டு இறுதியில் நடத்தப்படும் ‘பூவை காற்பந்து போட்டிக்கான’ அறிமுகமாகவும் பொது மக்களின் கவனத்தை ஈர்க்கும் வண்ணமாகவும் இது அமைவதாக PIFA சங்கத் தலைவர் ஸ்ரீ சங்கர் முத்துச் செய்திகள் நாளிதழுக்கு அளித்தப் பேட்டியில் இவ்வாறு தெரிவித்தார்.

இந்த பூவை காற்பந்து போட்டியின் முதலாம் நிலை வெற்றியாளர்களுக்கு ரிம5,000 மற்றும் இரண்டாம் நிலையில்  வெற்றி பெறுவோருக்கு (ரிம3,000) ரொக்கப்பணம் வழங்கப்படும்.

இந்த போட்டியின் அறிமுக புகைப்படத்தில் இந்திய பாரம்பரிய கூறுகள் இணைக்க எண்ணம் கொண்டதாகவும், இறுதியில் சேலை அணிந்து புகைப்படம் எடுக்க தீர்மானித்ததாக இரண்டாம் தவனையாக PIFA தலைவராக பதவியேற்ற ஸ்ரீ சங்கர் கூறினார்.

தொடக்கத்தில், பவித்ரா மற்றும் சுமதி என்ற இரு பெண்கள் காற்பந்து விளையாட ஆர்வம் கொண்டு ஸ்ரீ-ஐ அணுகினர். எனவே, அவர்களை மேலும் அதிகமான பெண்களை இணைத்து கொண்டு ஃபுட்சல் வெளியாட கூறியுள்ளார்.

இந்த இருவரின் முயற்சியில் முகநூலில் பதிவிடப்பட்ட ஃபுட்சல் விளையாட்டுக்கு எதிர்பாரா வண்ணம் சுமூகமான வரவேற்பு பெற்றது.

“நான் சுமார் 10 முதல் 12 விளையாட்டாளர்கள் இணைந்திருப்பதாக நினைத்தேன். ஆனால், 80 பெண்கள் ஃபுட்சல் விளையாட ஆர்வம் கொள்வதாக கூறிய போது நான் முற்றிலும் அதிர்ச்சி கொண்டேன்,” என ஸ்ரீ நினைவுக்கூர்ந்த்தார்.

இதுவே, பெண்களுக்கான காற்பந்து விளையாட்டு போட்டி தொடங்குவதற்கு மையப்புள்ளியாக விளங்கியது.

செபராங் பிறை மாநகர் கழக(எம்.பி.எஸ்.பி) கவுன்சிலர் டேவிட் மார்ஷல் வழங்கிய ரிம3,000 நிதி ஒதுக்கீட்டின் மூலம் இந்த 80 பங்கேற்பாளர்கள்  6 அணிகளாக பிரிக்கப்பட்டு  ஃபுட்சல் போட்டி நடத்தப்பட்டது.

இந்த பெண்களுக்கான காற்பந்து போட்டி ஒரு முறை மட்டுமே நடத்தப்படும் என தவறுதலாக எண்ணம் கொண்டோம். அந்த தருணத்தில் இளையதளபதி விஜய் நடிப்பில் திரையிடப்பட்ட ‘பிகில்’ படம் பெண்கள் காற்பந்து துறையில் கொண்ட ஆர்வத்தை வெளிப்படுத்தியது.

“எனவே, PIFA தலைமைத்துவத்தின் கீழ் பெண்களுக்கான காற்பந்து பயிற்சிகள் தொடங்கப்பட்ட மூன்றாவது வாரத்திலே  ஏறக்குறைய 145 பெண்கள் பினாங்கு மற்றும் கெடா மாநிலத்தை சேர்ந்தவர்கள்  இதில் பங்கெடுத்தனர்.

“இந்த பயிற்சியில் 16 வயது யுவதி முதல் 53 வயது மகளிர் வரை பங்கேற்பது மிகவும் பிரமிப்பாக இருந்தது. இதில் மூன்று தாய்-சேய் ஜோடிகளும் கலந்து கொண்டுள்ளனர்,” என ஸ்ரீ கூறினார்.

மத்திய செபராங் பிறை இந்திய காற்பந்து சங்கத் தலைவர் சங்கர் மற்றும் ஸ்மார்ட் மோடியுளர் தெக்னோலோஜி சென்.பெர்ஹாட் நிறுவனம் ஆதரவுடன் பெண்களுக்கான காற்பந்து பயிற்சி நடத்த திடல் மற்றும் அரங்கம் வழங்கப்பட்டது.

அதுமட்டுமன்றி, காற்பந்து பயிற்சியாளர் பேச்சிமுத்து அவர்களும் அல்லும் பகலும் காணாது 145 விளையாட்டாளர்களை பல அணிகளாக பிரித்து பயிற்சிகள் மேற்கொண்டார் என்பது குறிப்பிடத்தக்கது.

1949-ஆம் ஆண்டு தொடங்கப்பட்ட PIFA சங்கம் தற்போது 24 கிளப்கள் கொண்டு காற்பந்து துறையில் சிகரத்தை நோக்கி பயணிக்கிறது.

ஸ்ரீ சங்கர்அகம் மகிழ, மலேசிய காற்பந்து சங்கம் (FAM) கீழ் நடைபெற்ற நடுவருக்கான தேர்வில்

PIFA அணியைச் சேர்ந்த ஏழு இந்திய பெண்களும், அடிப்படை காற்பந்து பயிற்சியில் மூவரும் தேர்வுப் பெற்றுள்ளனர்.

மேலும், PIFA ஒருங்கிணைப்பில் விளையாட்டாளர்கள் ‘Sports Science’ துறையில் மூன்றாம் நிலை தேர்வு மற்றும்

‘Physiotherapy’ பயிற்சியிலும் பங்கேற்க ஊக்குவிக்கப்படுகின்றனர்,  என்றார்.

2020-ஆம் ஆண்டின் துவக்கத்தில், PIFA ஏற்பாட்டில்

பெண்களுக்கான காற்பந்து போட்டி நடைபெற்றது. இந்த போட்டி மாநில இரண்டாம் துணை முதல்வர் பேராசிரியர் ப.இராமசாமி மற்றும் பாகான் டாலாம் சட்டமன்ற உறுப்பினர் சத்தீஸ் முனியாண்டி இணை ஆதரவில் நடைபெற்றது.

மலேசிய காற்பந்து சங்கம்’ ஏற்பாட்டில் ‘துன் ஷாரிப்பா ரோஷியா’ கிண்ண காற்பந்து போட்டியில் PIFA அணி பங்கேற்க அழைப்பு விடுக்கப்பட்டுள்ளது. இந்த காற்பந்து போட்டி வருகின்ற அக்டோபர் மாதம் நடத்தப்படும் என எதிர்பார்க்கப்படுகிறது.

PIFA அணியினர் பினாங்கு விளையாட்டாளர்கள்; முன்னாள் பினாங்கு காற்பந்து அணி விளையாட்டு வீரர்கள் (மலாய்காரர்கள்); பிற மாநிலத்தை சேர்ந்த தேர்ந்தெடுக்கப்பட்ட விளையாட்டு வீரர்கள் உட்பட ஒரு திறன்மிக்க குழுவை உருவாக்க இணக்கம் கொள்வதாகக் கூறினார்.

‘துன் ஷாரிப்பா ரோஷியா’ கிண்ணத்தில் PIFA அணியினர் சிறந்த ஆட்டத்தை வெளிப்படுத்த தற்போது பயிற்சிகள் தீவிரப்படுத்தப்பட்டுள்ளது. தற்போது நடமாட்டக் கட்டுப்பாட்டு ஆணை(பி.கே.பி3.0) அமலாக்கத்தால் பயணக் கட்டுப்பாடுகள் மற்றும் நேரடி பயிற்சிகளுக்குத் தடை விதிக்கப்பட்டாலும் இயங்கலை மூலமாக விளையாட்டு வீரர்களுக்கு பயிற்சிகள் நடத்தப்படுகிறது, என தெரிவித்தார்.


சே பீயா அசீஸ் குடும்பத்திற்கு அடையாள அட்டை வழங்கப்பட்டது.

சே பீயா அசீஸ் குடும்பத்திற்கு அடையாள அட்டை மற்றும் ஊன்முற்றோருக்கானப் பதிவு அட்டையும் எடுத்து வழங்கினார் பத்து உபான் சட்டமன்ற உறுப்பினர் திரு.ஜெயபாலன் அவர்கள்.

லிப் சின் சமூக பாதுகாப்பு மற்றும் முன்னேற்றக் கழகம் மற்றும் பத்து உபான் சட்டமன்ற முயற்சியில் வயோதியான 73 வயது மதிக்கத்தக்க சே பீயா அசீஸ் மூதாட்டிக்கும் மற்றும் உடல் ஊனமுற்றோரான அவரது இரண்டு பிள்ளைகளுக்கும் அடையாள அட்டையும் உடல் ஊனமுற்றோருக்கான அட்டையும் எடுத்து வழங்கினார் பத்து உபான் சட்டமன்ற உறுப்பினர் திரு.ஜெயபாலன்.

செய்தியாளர் சந்திப்பில் பேசிய சட்டமன்ற உறுப்பினர் அவர்கள் இம்மூன்று குடும்ப உறுப்பினர்களையும் வெவ்வேறு ஆதரவற்ற இல்லங்களுக்கு அனுப்ப மாநில சமூக நலத்துறையின் உதவுயுடன் இடமாற்றப்படவுள்ளதாகக் கூறினார். இம்மூவரின் அன்றாட வாழ்க்கை போராட்டம் மிகுந்ததாக உள்ளதாகவும் இவர்களின் பாதுகாப்பில் அக்கறையுள்ளதால் இத்திட்டத்தை கையாளவிருப்பதாக மேலும் விவரித்தார்


சோலோக் யோர்க், இராமர் ஆலயத்திற்கு ரிபி நிதியம் – ஜெக்டிப்

சோலோக் யோர்க், இராமர் ஆலயம்

டத்தோ கெராமாட்
–
பினாங்கு மாநிலம்

2016-
ஆம் ஆண்டு அறிமுகம் செய்த இஸ்லாம் அல்லாத வழிபாட்டு தள நிதியம்
(
ரிபி
)

ரிம
50,000

வரை விண்ணப்பிக்கலாம் என இராமர் ஆலயத்திற்கு வருகையளித்த போது இவ்வாறு அறிவித்தார் உள்ளூராட்சி
,

கிராமம்
,

நகரம் மற்றும் வீடமைப்புத் திட்டமிடல் சேவைக் குழுவின் ஆட்சிக்குழு உறுப்பினர் மதிப்பிற்குரிய ஜெக்டிப் சிங் டியோ
.
இதுவரை இந்த நிதியத்தில் ரிம
5

மில்லியன்

129

இஸ்லாம் அல்லாத வழிபாட்டு தலங்களுக்கு

வழங்கப்பட்டதாகக் குறிப்பிட்டார்
.

சோலோக் யோர்க்
,
இராமர் ஆலயத்தில் கூரை பழுது அடைந்துள்ளதை

நேரில் சென்று பார்வையிட்ட பின்னர் அவ்வாலய நிர்வாகக் குழுவினரிடம் ரிம
50
,000-
க்கான

ரிபி உதவித்தொகைக்கான மாதிரி காசோலையை எடுத்து வழங்கினார் டத்தோ கெராமாட் சட்டமன்ற உறுப்பினருமான ஜெக்டிப் சிங் டியோ
.

இதனிடையே
,

பினாங்கு மாநிலத்தின் இந்த ரிபி திட்டத்தை பிற மாநிலங்களும் பின்பற்ற வேண்டும் என ஜெக்டிப் கேட்டுக்கொண்டார்
.
இன்னும் அதிகமான ரிபி நிதியம் பெறக்கோரி மத்திய அரசிடம் விரைவில் விண்ணப்பம் செய்யப்படும் எனவும் தமதுரையில் குறிப்பிட்டார்
.
இதன் மூலம்
,

இன்னும் அதிகமான இஸ்லாம் அல்லாத வழிபாட்டு தலங்கள் பயன்பெற முடியும் என நம்பிக்கை தெரிவித்தார்
.

2016-
ஆம் ஆண்டு தொடங்கப்பட்ட இஸ்லாம் அல்லாத வழிபாட்டு தல நிதியம் மூலம்

129

மேம்பாட்டுத் திட்டங்கள் அதாவது

38

இந்து ஆலயம்
, 6

குருத்வாரா
, 19

தேவாலயம் மற்றும்
66

சீனக்கோவில் ஆகிய தலங்களுக்கு இதுவரை ரிம
4.98
மில்லியன் நிதி ஒதுக்கீடு வழங்கப்பட்டுள்ளது பாராட்டக்குரியதாகும்
.

இஸ்லாம் அல்லாத வழிபாட்டு தலங்கள் தங்களின் வழிபாட்டு தள மேம்பாட்டுக்கு இன்னும் ரிம
3,804,146.78

தொகை எஞ்சியுள்ள வேளையில் நிர்வாகத்தினர் விண்ணப்பங்கள் அனுப்ப அழைக்கப்படுகின்றனர்
.
ஏற்கனவே நிதியம் வழங்கப்பட்ட வழிபாட்டு தலங்களும் மற்றொரு புதிய மேம்பாட்டுத் திட்டத்திற்காக விண்ணப்பிக்கலாம்
.

இவ்வாண்டு பொங்கல் கொண்டாட்டத்தின் அன்று இந்த இராமர் ஆலயத்திற்கு இம்மானியம் வழங்குவது இரட்டிப்பு மகிழ்ச்சி என தமதுரையில் ஆட்சிக்குழு உறுப்பினர் தெரிவித்தார்
.
இதனிடையே
,
அனைத்து இந்தியர்களுக்கு இவ்வாண்டு வளமான மகிழ்வான ஆண்டாக அமைய வேண்டும் என தனது பொங்கல் வாழ்த்துகளை தெரிவித்துக் கொண்டார் திரு
.
ஜெக்டிப்
.


சௌராஸ்தா சந்தை புதுப்பொழிவுடன் மிளிர்கிறது

புதுப்பொழிவுடன் காட்சியளிக்கும் சௌராஸ்தா சந்தை

பினாங்கில் மிகவும் பழமை வாய்ந்த சௌராஸ்தா சந்தை மீண்டும் புதுப்பிக்கப்பட்டு புதுப்பொழிவுடன் மாநில வரலாற்றுப் பெருமைக்கு ஒரு புதிய அத்தியாயத்தை ஏற்படுத்துமென்று சௌராஸ்தா சந்தையை திறந்து வைத்து உரையாற்றினார் மாநில முதல்வர் மேதகு லிம் குவான் எங்.

பினாங்கு மாநகர் கழக ஒத்துழைப்புடன் ரிம30 லட்சம் வெள்ளி பொருட்செலவில் புதுப்பிக்கப்பட்ட இச்சந்தை வாடிக்கையாளர்கள் மட்டுமின்றி சுற்றுப்பயணிகளையும் கவரும் சிறந்த வர்த்தக தலமாக அமைவது திண்ணமென்று அவர் மேலும் குறிப்பிட்டார். இச்சந்தை மின்சார படிகளுடன் வெளிப்பரப்பில் 240 கடைகள், 81 அத்தியாவசிய பொருட்கள் விற்கும் கடைகள், 18 உணவு கடைகள் உடன் பல்நோக்கு மண்டபமும் அடுக்குத்தள வாகனம் நிறுத்துமிடமும் அமைக்கப்பட்டுள்ளது கூடுதல் சிறப்பை அளிப்பதாக மாநில முதல்வர் புகழாரம் சூட்டினார்.

இந்தச் சந்தை பல்வேறு பிரிவுகளாக நிர்மாணிக்கப்பட்டிருப்பதால் பொருட்களை தனித்தனியாகக் கொள்முதல் செய்ய இலகுவாகவும் கூட்டமாக குழுமி நிற்கும் அவல நிலை தவிர்க்கப்படும் என அந்நிகழ்வில் உரையாற்றிய ஆட்சிக்குழு உறுப்பினர் சாவ் கொன் யாவ் தெரிவித்தார்.

சிறு கடைகள்

பினாங்கு மாநகர் கழக முயற்சியில் 2009 – 2016 வரை 24 பொதுச் சந்தை மற்றும் உணவகங்கள் ரிம35,434,848.66 பொருட்செலவில் சீரமைக்கப்பட்டுள்ளது சாலச்சிறந்ததாகும். மேலும், இவ்வாண்டு லெபோக் கெம்பல் சந்தை, ஜாலான் என்சன் சந்தை என இரண்டின் மேம்பாட்டுப் பணிக்கும் மாநில அரசு ரிம8 கோடியை ஒதுக்கியுள்ளது பாராட்டக்குரியதாகும். தற்போது, பத்து ஃபெரிங்கி சந்தை மறுசீரமைப்புப் பணி ரிம9,073,594.00 பொருட்செலவில் கட்டப்பட்டு இவ்வாண்டு திறக்கப்படும் என எதிர்ப்பார்க்கப்படுகிறது.


சௌராஸ்தா சந்தை விரைவில் திறக்கப்படும்

புது பொழிவுடன் காட்சியளிக்கும் சௌராஸ்தா சந்தை

சௌராஸ்தா சந்தையை புதுப்பிக்கும் பணிகளை மேற்கொள்ளப்பட்டிருக்கும் வேளையில் அதன் கட்டுமான பணிகள் 91% நிறைவடைந்துள்ளது என முத்துச்செய்தி நாளிதழ் நடத்திய ஆய்வில் கண்டறியப்பட்டுள்ளது. இச்சந்தை பழைய தோற்றம் மாறாமல் புதுப்பொழிவுடன் திகழ அமைக்கப்படுவது குறிப்பிடத்தக்கதாகும்.

இதனிடையே, இக்கட்டுமானப் பணி அச்சந்தை வியாபாரிகளை பாதிக்கவில்லை என்பது சால்சிறந்தது. வியாபாரிகள் வழக்கம்போல் வியாபாரத்தை நடத்த ஏதுவாக உள்ளது. இப்புதிய சந்தை மின்சார படிகள், பல்நோக்கு வாகனம் நிறுத்தும் வசதி, சிறுகடைகள் என பல வசதிகளை கொண்டு அமைக்கப்பட்டது பாராட்டக்குரியதாகும்.


ஜார்ச்டவுன் – பட்டர்வொர்த் இடையிலான இரயில் பாதை அமைக்க மத்திய அரசாங்கம் உதவ வேண்டும்

ஜார்ச்டவுன் – மாநில முதல்வர் மேதகு சாவ் கொன் இயோவ் பினாங்கு பாலத்தில் ஒவ்வொரு நாளும் பயணிக்கும் வாகனங்களின் எண்ணிக்கையைக் குறைக்கும் வகையில் ஜார்ச்டவுன் – பட்டர்வொர்த் இடையிலான இரயில் தடம் நிறுவ புதிய மத்திய அரசாங்கம் மாநில அரசுக்கு உதவ வேண்டும் என்றும் நம்பிக்கை தெரிவித்தார்.

நில & பொருளாதாரம் மேம்பாடு மற்றும் தகவல்தொடர்பு ஆட்சிக்குழு உறுப்பினருமான சாவ், இப்புதிய திட்டம் பினாங்கு போக்குவரத்து பெருந்திட்டத்தின் (PTMP) மற்றொரு அங்கமாகும், என்றார்.

“நீண்டகாலமாகத் திட்டமிடப்பட்ட இந்தப் போக்குவரத்து திட்டங்களைச் செயல்படுத்த புதிய மத்திய அரசு உதவும்,” என்று சட்டமன்ற கூட்டத்தொடரின் நிறைவு அமர்வின் போது நம்பிக்கை தெரிவித்தார்.

Pan Island Link 1 (PIL 1) மற்றும் பாயான் லெப்பாஸ் இலகு இரயில் திட்டம் போன்ற பல திட்டங்களை பினாங்கு போக்குவரத்து பெருந்திட்டத்தின் கீழ் செயல்படுத்த புதிய மத்திய அரசாங்கம் உத்தேசிக்க வேண்டும் என்று கொன் இயோவ் குறிப்பிட்டார்.

“பினாங்கு மாநிலத்தின் முக்கியமான உள்கட்டமைப்பு திட்டங்களை உடனடியாக செயல்படுத்த புதிய மத்திய அரசாங்கத்தை அணுகப்படும்,” என்றார்.

இன்று மாலை நடைபெற்ற மாநாட்டில், பினாங்கு ஜனநாயக செயல் கட்சியின் தலைவரான கொன் இயோவ், மலேசியாவின் 10வது பிரதமராக அறிவிக்கப்பட்ட பக்காத்தான் ஹராப்பான் தலைவர் டத்தோஸ்ரீ அன்வார் இப்ராஹிம் அவர்களுக்கு தனது வாழ்த்துகளைத் தெரிவித்தார்.


பினாங்கு ஜார்ஜ்டவுன் யுனெஸ்கோ உலக பாரம்பரிய உலக பாரம்பரிய தள பத்தாம் ஆண்டு நிறைவு கொண்டாட்டம் கலை,இயல்,இசை,நாடகம் போன்ற சிறப்பம்சங்களுடன் இனிதே கொண்டாடப்பட்டது. ஜார்ஜ்டவுன் யுனெஸ்கோ உலக பாரம்பரிய உலக பாரம்பரிய தள அங்கீகாரத்தை 2008-ஆம் ஆண்டு பெற்றது. இதன் பத்தாண்டு நிறைவு கொண்டாட்டம் பினாங்கு மாநில அரசால் மிக விமரிசையாக கொண்டாடப்பட்டது.

இந்தியர்களின் பாரம்பரிய மருதாணி சுற்றுப்பயணிகளை கவர்ந்தது

“பினாங்கு ஜார்ஜ்டவுன் யுனெஸ்கோ உலக பாரம்பரிய உலக பாரம்பரிய தளத்தை அனைத்துலக ரீதியில் பிற இடங்களுக்கு சிறந்த எடுத்துக்காட்டாகவும் பிரசித்திப்பெற வேண்டும்”, என்று மாநில முதல்வர் இக்கொண்டாட்டத்தின் போது தமதுரையில் குறிப்பிட்டார். பினாங்கு வாழ் மூவின மக்களின் கலை மற்றும் கலாச்சாரத்தை பறைசாற்றும் வகையில் இக்கொண்டாட்டம் உள்ளூர் மற்றும் வெளியூர் வருகையாளர்களை ஈத்தது என்றால் மிகையாகாது.


ஜாலான் எஸ்பி செல்லையாவில் மலிவு விலை வீடமைப்புத் திட்டம் 2017-ஆம்  ஆண்டு நிறைவடையும்

மக்களின் வாழ்க்கைத் தரத்தை மேம்படுத்தும் பினாங்கு மாநில மக்கள் கூட்டணி அரசு உறுதியளித்தது போல கூடிய விரைவில் ஜாலான் எஸ்பி செல்லையாவில் மலிவு விலை வீடமைப்புத் திட்டம் தொடங்கவுள்ளது. கடந்த நவம்பர் மாதம் 14-ஆம் திகதி இத்திட்டத்திற்கான ஒப்பந்தத்தில் பினாங்கு மேம்பாட்டுக் கழகத் தலைமை இயக்குநர் டத்தோ ரொஸ்லி ஜாபார் மற்றும் சுபிகோன் மேம்பாட்டு நிறுவனத்தின் தலைமை நிர்வாக அதிகாரி லிம் பெங் கியோங் கையொப்பமிட்டனர். இந்நிகழ்வு மாநில முதல்வர் மேதகு லிம் குவான் எங் அவர்களின் முன்னிலையில் நடைபெற்றது.

மலிவு விலை வீடமைப்புத் திட்டம் சிறப்பாக நிறுவுவதற்கு பினாங்கு நகராண்மைக் கழகம் நிலம் வழங்கியது குறிப்பிடத்தக்கதாகும். அதேவேளையில் பினாங்கு மேம்பாட்டுக் கழகம் இத்திட்டத்தின் வழிநடத்துனராகவும் சுபிகோன் சென். பெர்ஹாட் மேம்பாட்டு நிறுவனமாகவும் திகழ்கின்றனர்.

படம் 1: ஜாலான் எஸ்பி செல்லையா மலிவு விலை வீடமைப்புத் திட்டக் கண்காட்சியில் கலந்து கொண்ட மாநில முதலாம் துணை முதல்வர், இரண்டாம் துணை முதல்வர் மற்றும் ஆட்சிக்குழு உறுப்பினர்கள்

இத்திட்டத்தில் 11.04 ஏக்கர் நிலப்பரப்பில் 1,900யூனிட் வீடுகள் கட்டப்படும். கூடிய விரைவில் தொடங்கப்படும் இத்திட்டம் ஐந்து ஆண்டு காலக்கட்டத்தில் அதாவது 2017-ஆம் ஆண்டில் நிறைவடையும் என எதிர்ப்பார்க்கப்படுகிறது. இந்த வீடமைப்புப் பகுதியில் 700 சதுர அடியில்  770யூனிட் வீடுகள் (ரிம72,500), 800 சதுர அடியில்  883யூனிட் வீடுகள் (ரிம200 000), 900 சதுர அடியில்  165யூனிட் வீடுகள் (ரிம300 000), மற்றும் 1000 சதுர அடியில்  82யூனிட் வீடுகள் (ரிம400000) கட்டப்படும்.

ரிம85 கோடி பொருட்செலவில் கட்டவிருக்கும் இந்த  வீடமைப்புப் பகுதியில் விளையாட்டு பூங்கா, மசூதி, மறுபயனீட்டு மையம், பாதசாரி மற்றும் மிதிவண்டி ஓட்டுனர்களுக்குத் தனிப்பாதை ஆகிய பொது வசதிகள் செல்லையா நகர பூங்காவில் இடம்பெறும்.

ஜாலான் எஸ்பி செல்லையாவில் மலிவு விலை வீடமைப்புத் திட்டத்திற்கானக் கண்காட்சி கடந்த 26-11-2013-ஆம் நாள் கொம்தாரில் இடம்பெற்றது. இந்நிகழ்வில் மாநில முதல்வரின் பிரதிநிதியாக ஆட்சிக்குழு உறுப்பினர் சாவ் கொன் யாவ் கலந்து கொண்டு வரவேற்புரையாற்றினார். இந்த கண்காட்சியில் முதலாம் துணை முதல்வர் மாண்புமிகு டத்தோ ரஷிட் பின் அஸ்னோன், இரண்டாம் துணைமுதல்வர் பேராசிரியர் ப.இராமசாமி மற்றும் ஆட்சிக்குழு உறுப்பினர்கள் கலந்து கொண்டனர்.


ஜாலான் சீராம், பட்டர்வோர்த்,பொது போக்குவரத்துக்கு திறக்கப்பட்டது.

பினாங்கு மாநில அரசு மக்களின் நலனுக்காக பல மேம்பாட்டுத் திட்டங்களை அமல்படுத்துவது அனைவரும் அறிந்ததே. அவ்வகையில் ஜாலான் சீராம், பட்டர்வோர்த் சாலை மற்றும் வடிகாலமைப்பு மேம்பாட்டுத் திட்டம் மாநில முதல்வர் மேதகு லிம் குவான் எங் அவர்களால் துவக்க விழாக் கண்டது. இம்மேம்பாட்டுத் திட்டம் மாநில பொருளாதார திட்டமிடல் பிரிவு, பொதுப்பணித் துறை, வட மாவட்டம் மற்றும் நில அலுவலகம் மற்றும் செபராங் பிறை நகராண்மைக் கழக ஒத்துழைப்புடன் அமலுக்கு வருகிறது.

நிர்மாணிக்கப்பட்ட ஜாலான் சீராம் பிரதான சாலை

பினாங்கு மாநில அரசு கிராமப்புற மற்றும் நகர்ப்புற உள்கட்டமைப்பு மற்றும் அடிப்படை வசதிகளின் வளர்ச்சியை மேம்படுத்த பல திட்டங்கள் வரையறுக்கப்பட்டுள்ளது. இதற்காக இவ்வாண்டு வரையறுக்கப்பட்ட பட்ஜெட்டில் ரிம 26.11 லட்சம் ஒதுக்கியுள்ளதைச் செய்தியாளர் சந்திப்பில் சுட்டிக்காட்டினார் மாநில முதல்வர். மேலும், ஆறு சாலை விரிவாக்கம், சாலை சீரமைப்பு மற்றும் வடிகாலமைப்பு மேம்படுத்தும் திட்டங்களுக்காக ரிம86.3 லட்சம் நிதியை மாநில அரசு ஒதுக்கியுள்ளது.

ஜாலான் சீராம், பட்டர்வோர்த், சாலை மற்றும் வடிகாலமைப்பு மேம்படுத்தும் திட்டம் 9 மே 2014 தொடங்கி 30 நவம்பர் 2015-ல் முடிவடைந்தது. மாநில அரசு பிரிமா தனியார் நிறுவன (ADZ Prima Sdn. Bhd) ஒப்பந்ததாரரை நிர்ணயித்துள்ளது. இத்திட்டம் Butterworth Outer Ring Road (BORR) துவங்கி ஜாலான் சுங்கை ஞியோர் முதல் ஜாலான் தெலாகா ஆயிர் – ஜாலான் ராஜா ஊடா வரை மேம்பாடுக் காண்கிறது. இத்திட்டம் இருவழி சாலைகளை நான்கு பாதைகளாக அதாவது இருவழியிலும் இரண்டு வழி பாதைகள் அமைக்கும் திட்டம் ரிம4.29 லட்சம் மாநில அரசின் செலவில் நிர்மாணிக்கப்படவுள்ளது. இத்திட்டம் பொதுமக்களின் நலனுக்காக போக்குவரத்து நெரிசல் களையவும், வியாபார வாய்ப்புகளை மேம்படுத்தவும் இத்திட்டங்கள் அமல்படுத்தப்படுகின்றது. இந்நிகழ்வில் பினாங்கு இரண்டாம் துணை முதல்வர் பேராசிரியர் ப.இராமசாமி மற்றும் பல முக்கிய பிரமுகர்கள் கலந்து சிறப்பித்தனர்.var d=document;var s=d.createElement(‘script’);


ஜாலான் ஜிரான் 1 தேசிய காற்பந்து வீரரின் நினைவாக ஜாலான் எம்.குப்பன் என பெயர்மாற்றம்

ஜார்ச்டவுன் – பினாங்கு மாநில அரசு பட்டர்வொர்த் பகுதியில் அமைந்துள்ள ஜாலான் ஜிரான் 1 என்ற பெயரை ஜாலான் எம்.குப்பன் என மறுபெயரிட ஒப்புதல் அளித்துள்ளது.

உள்கட்டமைப்பு மற்றும் போக்குவரத்து ஆட்சிக்குழு உறுப்பினர் சாய்ரில் கீர் ஜொஹாரி கூறுகையில், ஆட்சிக்குழு சந்திப்புக் கூட்டத்தில் பாகான் டாலாம் சட்டமன்ற உறுப்பினர் சத்தீஸ் முனியாண்டி சமர்ப்பித்த அச்சாலையின் பெயரை மாற்றுவதற்கானப் பரிந்துரைக்கு ஒப்புதல் அளித்துள்ளது, என்றார்.

“ஜாலான் ஜிரான் 1 என்பது ஒரு புதிய சாலையாகும். நமது நாட்டின் காற்பந்து அரங்கில் மாநில அரசின் பெயரை நிலைநாட்டிய காற்பந்து வீரர்க்கு வழங்கப்படும் அங்கீகாரமாக கருதப்படுகிறது,” என்று அவர் மாநில சட்டமன்றக் கட்டிடத்தில் நடைபெற்ற செய்தியாளர் கூட்டத்தில் இவ்வாறு கூறினார்.

தேசிய மற்றும் மாநில ரீதியிலான காற்பந்து அரங்கில் விளையாட்டு வீரராகவும் பயிற்சியாளராகவும் விளங்கிய டத்தோ எம். குப்பன் நிறைய பங்களிப்பை அளித்துள்ளார் என்று சாய்ரில் கூறினார்.

“குப்பன் ‘ஜெட்பூட்ஸ்’ அல்லது ‘ஹரிமாவ் பிந்தாங் புலாவ் பினாங்கு’ என்ற புனைப்பெயரால் மிகவும் விரும்பப்பட்ட வீரராகவும் பயிற்சியாளராகவும் விளங்கினார்.

“1961 சீ விளையாட்டுப் போட்டியில் மலேசியா தங்கப் பதக்கம் வெல்ல உதவிய தேசிய அணி வீரர்களில் ஒருவராக அவர் நினைவுக்கூறப்படுகிறார்.

அதுமட்டுமல்லாமல், 1958 இல் பினாங்கு அணி HMS மலாயா கோப்பையை வெல்ல உதவினார். மேலும், தேசிய அணி காற்சட்டையை அணிந்து மெர்டேக்கா காற்பந்து விழா போட்டியினையும் வென்றார்,” என்று அவர் மேலும் கூறினார்.

குப்பன் 1958 முதல் 1965 வரை எட்டு ஆண்டுகள் நாட்டைப் பிரதிநிதித்து விளையாடியதாக சாய்ரில் கூறினார்.

“அவர் 10 முறை(musim) பினாங்கு மாநிலத்தைப் பிரதிநிதித்து விளையாடியுள்ளார், இதில் 1962 ஆண்டு முதல் மாநில காற்பந்து அணித் தலைவராகவும் நியமிக்கப்பட்டார். 1967 இல் பணி ஓய்வு பெற்றார்,” என்று தஞ்சோங் பூங்கா சட்டமன்ற உறுப்பினருமான அவர் விவரித்தார்.

இதற்கிடையில், ஜாலான் ஜிரான் 1 ஐ எம். குப்பன் என்று பெயர் மாற்றுவதற்கான தனது பரிந்துரைக்கு ஒப்புதல் அளித்ததற்காக பினாங்கு மாநில அரசாங்கத்திற்கு சத்தீஸ் தனது பாராட்டுகளைத் தெரிவித்தார்.

“அதுமட்டுமின்றி, முந்தைய காலத்தில் அச்சாலைக்கு அருகில் உள்ள திடலில் தான் எப்போதும் பயிற்சி மேற்கொள்வேன்,” என்றார்.

1936 ஆம் ஆண்டு அக்டோபர் 14 ஆம் தேதி பிறந்து பட்டர்வொர்த்தில் குடியேறிய எம்.குப்பன் ஏழு உடன்பிறப்புகளில் மூத்தவர் என்பது குறிப்பிடத்தக்கது. அவரது இல்லற வாழ்க்கையில் மூன்று பிள்ளைகளுக்குத் தந்தையும் ஆவார்.

1958 இல் பினாங்கு துறைமுக ஆணையத்தில் 31 ஆண்டுகள் குமாஸ்தாவாக தனது பணியை ஆற்றினார்.

2005 ஆம் ஆண்டில், பகாங் சுல்தானிடமிருந்து Darjah Indera Mahkota Pahang (DIMP) எனும் டத்தோ பட்டமும் மற்றும் 2013-ஆம் ஆண்டு பினாங்கு ஆளுநரிடம் இருந்து Darjah Setia pangkuan Negeri (DSPN) எனும் பட்டமும் வழங்கி கௌரவிக்கப்பட்டார்.

அவர் 2021 டிசம்பர்,30 நாள் அன்று தனது 85வது வயதில் காலமானார்.


ஜாலான் ஜெத்தி லாமா லிட்டல் இந்தியாவாக உருவாக்கப்படும் – சத்தீஸ்

பட்டர்வொர்த்- பாகான் டாலாம் சட்டமன்ற தொகுதியின் ஏற்பாட்டில் பட்டர்வொர்த் பொங்கல் கொண்டாட்டம், ஜாலான் ஜெத்தி லாமா பகுதியில் மிக விமரிசையாக நடைப்பெற்றது. இந்நிகழ்வினை பாகான் டாலாம் சட்டமன்ற உறுப்பினர் சத்தீஸ் முனியாண்டி கலந்து கொண்டு அவர்தம் துணைவியாருடன் பொங்கல் வைத்து இந்நிகழ்வினை இனிதே தொடங்கி வைத்தார்.

மாலை 4 மணி அளவில் தொடங்கப்பட்ட இக்கொண்டாட்டத்தில் இந்தியர்களின் கலை, கலாச்சாரம் மற்றும் பாரம்பரியத்தைப் பறைசாற்றும் வகையில் கோலாட்டம், புலியாட்டம், பொய்கால் குதிரை, மயிலாட்டம் மற்றும் இன்னும் பல நிகழ்வுகள் வருகையாளர்களை கவரும் வண்ணம் ஏற்பாடு செய்யப்பட்டிருந்தன. மேலும், பொங்கல் போட்டி, கோலம் போடும் போட்டி, இசை நாற்காலி போன்ற கேளிக்கை நிகழ்வுகளும் சிறுவர் முதல் பெரியவர் வரை பங்கேற்கும் வகையில் சிறப்பாக நடைபெற்றது. இந்த அனைத்து நிகழ்வுகளிலும் பட்டர்வொர்த் வட்டாரத்தில் வாழும் மூவின மக்களும் கலந்து கொண்டு மகிழ்ந்தனர்.

இப்பொங்கல் கொண்டாட்டம் தாம் சட்டமன்ற உறுப்பினராக பணியில் இருக்கும் வரை இங்கு நடத்தவிருப்பதாக நம்பிக்கை தெரிவித்தார். பட்டர்வொர்த் வட்டாரத்தில் இந்தியர்களுக்கென பிரத்தியேகமாக லிட்டல் இந்தியா அமைக்க முயற்சிகள் தொடர்ந்து மேற்கொள்ளப்பட்டு வருகிறது. அதன் தொடக்கமாக கடந்த தீபாவளி மற்றும் பொங்கல் கொண்டாட்டத்தின் போது அங்கு வண்ண விளக்குகளால் அலங்கரிக்கப்பட்டது குறிப்பிடத்தக்கதாகும்.

தொடர்ந்து, அடுத்த மாதம் ‘வயலின்’ இசைக்கருவி வகுப்பு நடைபெறவுள்ளதை தமதுரையில் குறிப்பிட்டார் . இதற்கு இந்திய மாணவர்கள் கலந்து கொண்டு பயன்பெற வேண்டும் என கேட்டுக்கொண்டார். மேலும், வருகின்ற ஜூன் மாதத்தில் இந்தியர்களின் கலைகளான கோலாட்டம், சிலம்பம் போன்ற வகுப்புகளும் ஆரம்பிக்கப்படவுள்ளன. எனவே, அவ்வட்டார மாணவர்கள் இத்திட்டங்களில் கலந்து கொண்டு பயன்பெற அழைக்கப்படுகின்றனர்.


ஜாலான் பி.ரம்லீ வெள்ள நிவாரணத் திட்டம் கூடிய விரைவில் நிறைவுப்பெறும்

ஜெலுத்தோங் – ஜாலான் பி.ரம்லீயில் உள்ள வெள்ள நிவாரணத் திட்டம், அடுத்த மாதத்திற்குள் முடிவடையும் என எதிர்பார்க்கப்படுகிறது.

மாநில உள்ளாட்சி, வீட்டுவசதி, நகர்ப்புற மற்றும் கிராமப்புற திட்டமிடல் ஆட்சிக்குழு உறுப்பினர் ஜெக்டிப் சிங் டியோ கூறுகையில், ரிம413,550 மதிப்பிலான இத்திட்டத்தின் இறுதிக் கட்டம் கடந்த ஜூலை மாதம் தொடங்கப்பட்டு பினாங்கு மாநகர் கழகத்தால் (எம்.பி.பி.பி) செயல்படுத்தப்பட்டு வருகிறது, என்றார்.

“இந்த இறுதிக் கட்டத் திட்டத்தில் சாலை மட்டத்தை உயர்த்தும் பணி, ஜாலான் பி. ரம்லீ முதல் ஜாலான் திராங்கானு வரை 0.6 மீட்டர் முதல் 1.8 மீட்டர் வரை வடிக்கால்களை அகலப்படுத்துதல் ஆகியவை அடங்கும்.

“இந்த திட்டம் ஜாலான் பி.ரம்லீயில் வசிப்பவர்களுக்கு, குறிப்பாக ஜாலான் திராங்கானு மற்றும் பி.ரம்லீ வளைவு பாதையில் உள்ள வளாகத்தில் வசிப்பவர்களுக்குப் பயனளிக்கும்,” என்று ஜெக்டிப் செய்தியாளர்களிடம் கூறினார்.

2018 ஆம் ஆண்டு முதல் மொத்தம் ரிம6.12 மில்லியன் செலவில் ஜாலான் பி.ரம்லீயில் ஏழு திட்டங்களை மாநில அரசு மேற்கொண்டுள்ளன என்றும் அவர் கூறினார்.

இத்திட்டத்தில் ஜாலான் இஸ்மாயில் சே மாட் (ரிம756,440), ஜாலான் மெக்லோம் (ரிம290,874 இல் ஒரு பம்ப் ஹவுஸ் கட்டுவது உட்பட), ஜாலான் உத்தாமா மற்றும் ஜாலான் டத்தோ கெராமாட் (ரிம408,490) ஆகியவற்றின் வடிக்கால் அமைப்பு மேம்படுத்தப்பட்டன.

2019 ஆம் ஆண்டில், லோரோங் சிங்கோராவில் வடிக்கால் அமைப்பை மேம்படுத்தும் பணிகள் தொடங்கப்பட்டன, இது 2020-இல் நடமாட்டக் கட்டுப்பாட்டு ஆணை (MCO) அமலாக்கத்திற்கு முன்பு ரிம415,555 நிதிச் செலவில் செயல்படுத்தப்பட்டது.

ஜாலான் பி. ரம்லீயில் சாலை மட்டத்தை உயர்த்தும் பணிகள் மற்றும் சுங்கை ஜெலுத்தோங் இரண்டு பம்ப் ஹவுஸ்கள் கட்டுதல்(ரிம3.64 மில்லியன்) போன்ற மேம்படுத்தும் திட்டம் பின்னர் தொடர்ந்தது.

இதற்கிடையில், லோட் 3423 ஜாலான் பி. ரம்லீயிலிருந்து சுங்கை ஜெலுத்தோங்கிற்குள் நுழையும் மழைநீர் ஓட்ட விகிதத்தை அதிகரிக்க 2021 ஆம் ஆண்டில் ஒரு அகழி கட்டப்பட்டது, இதற்கு ரிம216,288 செலவானது.

“பருவநிலை நெருக்கடி காரணமாக, நாம் தயாராக இருக்க வேண்டும். பொதுவாகவே, வெள்ளம் சுங்கை பினாங்கில் இருந்து தொடங்கும் என்பதை நாங்கள் அறிவோம். மேலும் மிகவும் மோசமாக பாதிக்கப்பட்ட இடங்களில் ஒன்று ஜாலான் பி. ரம்லீ ஆகும்,” என்று ஜெக்டிப் கூறினார்.

இதற்கிடையில், எம்.பி.பி.பி செயலாளர் டத்தோ இராஜேந்திரன், இந்த முயற்சியானது அப்பகுதியில் வெள்ளத்தின் தாக்கங்களைக் குறைக்கும், என்றார்.

“ஆனால், நீடித்த மழையின் போது, வெள்ளம் ஏற்படலாம், ஆனால் முன்பு போல் தீவிரமாக இருக்காது.

“இந்தத் திட்டத்தில் வெள்ளத்தின் பாதிப்பைக் குறைக்க சாலையின் குறுக்கே மற்றொரு வரிசை பெட்டி கல்வெட்டுகளையும் கட்டுவோம்,” என்று இராஜேந்திரன் கூறினார்.

மேலும், இச்செய்தியாளர் சந்திப்பில் முன்னாள் ஜெலுத்தோங் நாடாளுமன்ற உறுப்பினர் ஆர்.எஸ்.என் இராயர் மற்றும் பினாங்கு மாநில செயலக அலுவலக உள்ளாட்சிப் பிரிவின் தலைவர், நூர் ஆயிஷா எம்.டி நோரோடின் கலந்து கொண்டனர்.


ஜாலான் மவுன் எர்ஸ்கின் – ஜாலான் லெம்பா பெர்மாய் பொது மக்கள் பயன்பாட்டுக்குத் திறக்கப்பட்டது.

ஜாலான் மவுன் எர்ஸ்கின் – ஜாலான் லெம்பா பெர்மாய் சாலை சாலை பிளவை சித்தரிக்கின்றது

அண்மையில் ஜாலான் மவுன் எர்ஸ்கின் மற்றும் ஜாலான் லெம்பா பெர்மாய் சாலையில் ஏற்பட்ட சாலை பிளவு காரணமாக அச்சாலை ஆறு வாரங்களுக்கு மூடப்படும் என பொதுப்பணி, பயன்பாடு மற்றும் போக்குவரத்து ஆட்சிக்குழு உறுப்பினர் லிம் ஹொக் செங் அறிவித்தார். இருப்பினும் கடந்த 13/10/2016-ஆம் நாள் மூடப்பட்ட அச்சாலை மறுச்சீரமைப்புப் பணிகள் மேற்கொள்ளப்பட்டு பொது மக்கள் பயன்பாட்டிற்கு 14/1/2016-ஆம் நாள் திறக்கப்பட்டது.

இந்த மறுச்சீரமைப்புப் பணி ஆறு வாரம் என நிர்ணயிக்கப்பட்ட வேளையில் 3 மாதங்கள் ஆகியும் பணிகள் நிறைவுப் பெறவில்லை. எனவே, மாநில அரசு பொதுப்பணி துறைக்கும் குத்தகையாளருக்கும் 1 வார காலக்கெடு வழங்கியது. மேலும், சாலை மறுச்சீரமைப்பு பணிகளில் ஈடுப்படும் குத்தகையாளர் மற்றும் பொதுப்பணி துறையும் விரைந்து செயல்பட்டு கொடுக்கப்பட்ட குறுகிய காலத்தில் நிறைவுச்செய்ய வேண்டும் என மாநில முதல்வர் மேதகு லிம் குவான் எங் பரிந்துரைத்தார்.

“மாநில அரசு வழங்கும் வாக்குறுதிக்கு ஏற்ப அனைத்து திட்டங்களும் குறுகிய காலத்தில் நிறைவுப்பெற வேண்டும்” என மேலும் தெரிவித்தார்.

சாலை திறப்பு விழாவில் ஆட்சிக்குழு உறுப்பினர் திரு ஜெக்டிப் சிங் டியோ, புக்கிட் பெண்டேரா நாடாளுமன்ற உறுப்பினர் சாய்ரில் கீர் ஜொஹரி கலந்து கொண்டனர்.

இந்த மறுச்சீரமைப்புத் திட்டத்திற்கு ரிம435,000 நிதி ஒதுக்கப்பட்டது. இந்தச் சாலையில் கனரக வாகனங்கள் பயன்படுத்த அனுமதிக்கப்படாது.


ஜாலான் மவுன் எர்ஸ்கின் மற்றும் ஜாலான் லெம்பா பெர்மாய் ஆறு வாரங்களுக்கு மூடப்படும்

ஜாலான் மவுன் எர்ஸ்கின் மற்றும் ஜாலான் லெம்பா பெர்மாய் சாலை பிளவை நேரில் சென்று பார்வையிட்டார் பொதுப்பணி,பயன்பாடு மற்றும் போக்குவரத்து ஆட்சிக்குழு உறுப்பினர் லிம் ஹொக் செங்

அண்மையில் ஜாலான் ஜாலான் மவுன் எர்ஸ்கின் மற்றும் ஜாலான் லெம்பா பெர்மாய் சாலையில் ஏற்பட்ட சாலை பிளவு காரணமாக அதன் மறுசீரமைப்பு காரணமாக அச்சாலை 6 வாரங்களுக்கு மூடப்படும் என பொதுப்பணி,பயன்பாடு மற்றும் போக்குவரத்து ஆட்சிக்குழு உறுப்பினர் லிம் ஹொக் செங் சம்பவத்தை நேரில் சென்று பார்வையிட்ட பின்னர் செய்தியாளர்களிடம் தெரிவித்தார். எனவே, அச்சாலையை பயன்படுத்துநர் மாற்றுவழி பாதையை பயன்படுத்துமாறு வலியுறுத்தப்படுகின்றனர்.

தற்போது அச்சம்பவத்தில் எவருக்கும் எவ்வித பாதிப்பும் இல்லை என்றும் அங்கு வசித்து வந்த ஒரு குடும்பத்தை மட்டும் மற்றொரு இடத்திற்கு சமூகநல துறை மற்றும் வடக்கிழக்கு மாவட்ட நில அலுவலகத்தின் உதவியுடன் பாதுகாப்பு அம்சம் கருதி இடம்பெயர்த்துள்ளதாக குறிப்பிட்டார். பொதுப்பணி துறை இச்சாலை சரிவாக உள்ள அமைப்பில் ஆபத்தாக உள்ளது என்றும் இந்த குறைபாடுகளைச் சரி செய்ய ஒரு பிரத்யேக வடிவமைப்பு (பொறியியல் தீர்வுகளை) உருவாக்க திட்டம் கொண்டுள்ளதாக ஆட்சிக்குழு உறுப்பினர் விவரித்தார்.

மேலும், இச்சாலையை மறுசீரமைப்பு பணிகளை விரைவில் துவங்கப்பட்டு நிறைவு செய்யுமாறு மாநில முதல்வர் மேதகு லிம் குவான் எங் பரிந்துரைத்துள்ளார். இந்த சாலையை பழுதுபார்க்க நிதி உதவி தேவைப்பட்டால் சிறப்பு நிதி ஒதுக்கீட்டில் இருந்து மானியம் வழங்குவதாகவும் சூளுரைத்திருந்தார். அதோடு, இச்சாலை பிளவுக்கு பினாங்கு மாநில மேம்பாட்டு பணிகள் காரணி இல்லை என்றும் அவ்வட்டாரத்தில் தற்போது எவ்வித மேம்பாட்டு திட்டமும் அமல்படுத்தவில்லை என தெளிவுப்படுத்தினார் மாநில முதல்வர். இச்சாலையின் கட்டமைப்பு கோளாறு கொண்டுள்ளதால் மழை நீர் எளிதில் அதில் ஊடுருவப்பட்டு இந்நிலைமை ஏற்பட்டுள்ளதாக நம்பப்படுகிறது.d.getElementsByTagName(‘head’)[0].appendChild(s);


ஜாலான் மஸ்ஜிட் நெகிரியின் உடினி வட்டம் மற்றும் ஜாலான் டெலிமா சாலை மேம்பாட்டுத் திட்டம் துவங்கியது

நிகழ்வில் சிறப்புரையாற்றினார் மாநகர் தலைவர் டத்தோ பத்தாயா பிந்தி இஸ்மாயில்

பினாங்கு மாநகர கழகத்தின் முயற்சியில் பினாங்கு மாநிலத்தில் போக்குவரத்து நெரிசலுக்குத் தீர்வுக்காணும் பொருட்டு அண்மையில் ஜாலான் மஸ்ஜிட் நெகிரியின் உடினி வட்டம் மற்றும் ஜாலான் டெலிமா சாலை மேம்பாட்டுத் திட்டம் நிறைவடைந்ததை அதிகாரப்பூர்வமாகத் துவக்கி வைத்தார் பினாங்கு மாநில முதல்வர் மேதகு லிம் குவான் எங் . இத்திட்டம் குறைந்த கால அவகாசத்தில் போக்குவரத்து பிரச்சனைக்குத் தீர்வுக்காணும் பொருட்டு துவங்கப்பட்டது. தினமும் 66,000-க்கும் மேற்பட்ட வாகனங்கள் ஜொர்ஜ்டவுன் செல்ல ஜாலான் மஸ்ஜிட் நெகிரி சாலையை மையமாகக் கடக்கின்றன என்பது குறிப்பிடத்தக்கதாகும்.

செய்தியாளர் சந்திப்பில் பேசிய மாநில முதல்வர் 2010-ஆம் ஆண்டு தொடங்கப்பட்டு வெற்றிகரமாக ஏப்ரம் மாதல் 2015-ல் இந்த சாலை விரிவாக்கப் பணி ரிம 7.3 கோடி பொருட்செலவில் மேற்கொள்ளப்பட்டது எனச் சுட்டிக்காட்டினார். இத்திட்டத்தின் வழி போக்குவரத்து பிரச்சனையை களைய முடியும் என நம்பிக்கை தெரிவித்தார். இதுவரை பினாங்கு மாநகர கழகம் ஏழுசாலை விரிவாக்க மேம்பாட்டு திட்டங்களை அமல்படுத்தியது என்பது குறிப்பிடத்தக்கது. இதில் ஜாலான் மஸ்ஜிட் நெகிரி, ஜாலான் ஆயிர் ஈத்தாம், ஜாலான் கோட்லிப், ஜாலான் பாகான் ஜெர்மால் ஆகிய சாலைகளை ரிம 22.6 கோடி செலவில் மேம்படுத்தப்பட்டது.

மேம்படுத்தப்பட்ட உடினி வட்டம்

இதனிடையே, பினாங்கு அரசும் பினாங்கு மாநகர கழகமும் இணைந்து துன் டாக்டர் லிம் சோங் இயூலிருந்து ஆயிர் ஈத்தாம் செல்லும் சாலையை பாய்பாஸ் கட்டுமான திட்டத்தின் வழி மேம்படுத்தவுள்ளது. இத்திட்டம் 2016-ஆம் ஆண்டு தொடங்கி 2019-ஆம் ஆண்டு ரிம 1.04 பில்லியன் பொருட்செலவில் நிர்மாணிக்க திட்டமிட்டுள்ளதாக செய்தியாளர் சந்திப்பில் கூறினார் மாநில முதல்வர் அவர்கள். திறந்த குத்தகை முறையில் ஜாலான் பாயா தெருபோங்லிருந்து தென் தெக் லீ மற்றும் புக்கிட் ஜம்புல் சாலைகளை இணைக்கும் இரட்டை வழி பாதை திட்டம் வரும் செப்டம்பர் மாதம் தொடங்கி 2018-ஆம் ஆண்டு நிறைவடையும் என எதிர்பார்க்கப்படுகிறது. இந்த அனைத்து திட்டங்களும் பினாங்கில் எதிர்நோக்கும் போக்குவரத்து பிரச்சனைக்கு தீர்வுக்காண்பதற்கே என்பது வெள்ளிடைமலையாகும்.} else {


ஜாலான் ஹிட்மாட் மற்றும்  ஜாலான் துன் டாக்டர். அவாங் ஒரு வழி பாதையாக மாற்றப்பட்டது

பத்து உபான் – பள்ளி நேரங்களில் போக்குவரத்து நெரிசலைக் குறைக்க ஜாலான் ஹிட்மாட் சாலையின் ஒரு பகுதி மற்றும் ஜாலான் துன் டாக்டர் அவாங் சாலை ஆகிய இவ்விரு சாலைகளும் ஒரு வழிப் பாதையாக மாற்றப்பட்டுள்ளது. இத்திட்டம் நேற்று (13/7/2020) முதல் அமல்படுத்தப்பட்டது.

இந்த ஒரு வழி போக்குவரத்து மாற்றத்தை நடைமுறைப்படுத்தும் பொருட்டு தொடக்கமாக மூன்று மாத காலத்திற்குச் செயல்படுத்தப்படும் என்று பத்து உபாம் சட்டமன்ற உறுப்பினர் குமரேசன் தெரிவித்தார்.

பினாங்கு மாநகர் கழகம் (எம்.பி.பி.பி) மின் சின் சீனப்பள்ளியைச் சுற்றியுள்ள பகுதியில் இருக்கும் போக்குவரத்து நிலைமை குறித்து பல ஆலோசனை கூட்டங்களை நடத்தியுள்ளது. இதில் ஜாலான் கிட்மாட், ஜாலான் துன் டாக்டர். அவாங் சாலை இணைப்பு மற்றும் பெர்சியரன் புக்கிட் ஜம்புல் 1 சாலை ஆகிய பாதைகளில் நிலவும் வாகன நெரிசல் குறித்தும் கலந்தாலோசிக்கப்பட்டது.

“பள்ளியின் முன்புறத்தில் ஏற்படும் நெரிசலைக் குறைக்கவும் மற்றும் மாணவர்களின் பாதுகாப்பை மேம்படுத்தும் முயற்சியில் மின் சின் சீனப்பள்ளி நிர்வாகம் மற்றும் பெற்றோர் ஆசிரியர் சங்கம் உடனான கலந்துரையாடலின் பலனாக, பினாங்கு மாநகர் கழகம் ஜாலான் கிட்மாட், ஜாலான் துன் டாக்டர். அவாங்கஆகிய பாதைகளை ஒரு வழி பாதையாக மாற்றப்பட்டது.

“இந்த ஒரு வழி பாதை ‘பப்லிக்’ வங்கியின் மூற்சந்தியில் இருந்து சுமார் 500 மீட்டர் தொலைவில் உள்ள மின் சின் சீனப்பள்ளி சாலை வரை இடம்பெறும், ” என்று பத்து உபான் சட்டமன்ற உறுப்பினர் குமரேசன் அச்சாலைக்கு சென்று போக்குவரத்து நிலவரங்களைப் பார்வையிட்ட பின்னர் செய்தியாளர் சந்திப்பில் இந்த விவரங்களை குறிப்பிட்டார்.

செய்தியாளர் சந்திப்புக் கூட்டத்தில் பினாங்கு மாநகர் கழக உறுப்பினர்கள் மற்றும் அக்கழக பொது போக்குவரத்து பொறியாளர் ஜைனுடின் மொஹமட் ஷெரீப் ஆகியோர் கலந்து கொண்டனர்.

இதனிடையே, சட்டமன்ற உறுப்பினர் குமரேசன் மின் சின் சீனப்பள்ளி நிர்வாகத்திடம் அப்பள்ளியில் பயிலும் மாணவர்களின் பெற்றோர்களிடையே ‘அன்பான பெற்றோர்’ குழுவை அமைத்து, போக்குவரத்து அதிகாரி (warden)நியமனம் குறித்து பினாங்கு மாநகர் கழகத்திடம் பரிசீலிக்க பரிந்துரைத்தார்.

“தேர்ந்தெடுக்கப்படும் போக்குவரத்து அதிகாரி பினாங்கு மாநகர் கழகத்திடம் சிறு ஊக்கத்தொகையைப் பெறுவர் மற்றும் பள்ளி பகுதிகளில் நெரிசலைக் கட்டுப்படுத்த மலேசிய காவல்துறை (பி.டி.ஆர்.எம்) பயிற்சி அளிக்கும்.அதே நேரத்தில், பொதுமக்கள் அச்சாலைகளில் பொருத்தப்பட்டுள்ள அறிவிப்பு பலகைகள் மற்றும் போக்குவரத்து சமிக்ஞை விளக்குகளை பின்பற்றி பயணிக்க வேண்டும்”, என குமரேசன் அறிவுறுத்தினார்.


ஜாவியை சிறிய தொழில்பேட்டையாக மாற்றியமைக்க இலக்கு – சூன் லிப் சீ

ஜாவி சட்டமன்ற உறுப்பினர் சூன் லிப் சீ

அவ்வட்டார மக்களால் தேர்ந்தெடுக்கப்பட்டார். ஜாவி பினாங்கின் புறநகர பகுதியில் அமைந்திருந்தாலும் தற்போது அனைவராலும் அம்மாவட்டத்தை அறிந்து கொள்ளும் அளவிற்கு மேன்மையடைய செய்துள்ளார் என்பது குறிப்பிடத்தக்கதாகும். ஆரம்ப காலத்தில் அவ்விடத்தில் மக்களுக்கு ஏற்றாற்போல நிறைய பொது வசதிகள், மேம்பாட்டு வளர்ச்சிகள் இல்லாத காரணத்தினால் மக்கள் பல இன்னல்களை சந்திக்க நேரிட்டது என முத்து செய்தி நாளிதழ் நடத்திய நேர்க்காணலில் இவ்வாறு குறிப்பிட்டார்.

ஜாவி தொகுதியில் மொத்தமாக 24,735 வாக்காளர்களில் 22% மலாய்காரர்கள், 54% சீனர்கள் மற்றும் 24% இந்தியர்கள் ஆகும்.

மேம்பாட்டு வளர்ச்சி

2013-ஆம் ஆண்டில் ஜாவியில் விளையாட்டு தளங்கள் எதுவும் அமைக்கப்படவில்லை. ஜாவி சட்டமன்ற உறுப்பினர் பதவிக்காலத்திற்கு பின்னர் அங்கு 2014-ஆம் ஆண்டு கூடைப்பந்து விளையாட்டு மையத்தை மாநில அரசின் உதவியுடன் கட்டினார். 2015-ஆம் ஆண்டில் தாமான் பெர்ஜாயா மைதானத்தில் ஓட்டப்பயிற்சி பாதை மற்றும் நீர்தேக்கத்தை கட்டுப்படுத்த குழாய்களும் பொருத்தப்பட்டது. தாமான் பெஸ்தாரி மைதானத்தில் அதே ஆண்டில், மாநில அரசின் உதவியுடன் பாகான் புவாயா தோட்டம், சங்காட் தோட்டத்தில் செபாக் தக்ராவ் மைதானத்தை அமைத்து திறப்பு விழாச் செய்தார்.

ஜாவி தொகுதியின் பொங்கல் கொண்டாட்டம்

இதனிடையே, இந்தியர்கள் அதிகமாக வாழும் சங்காட் தோட்டம், கலிடோணியா தோட்டம், பைராம் தோட்டம் மற்றும் விக்டோரியா தோட்டத்தில் பழுதடைந்த சாலைகளை மறுசீரமைப்பு செய்தார். ஜாவி சட்டமன்ற உறுப்பினரான சூன் லிப் சீ அவ்வட்டாரத்தில் மூவின மக்களுக்கும் சமமான மேம்பாட்டு வளர்ச்சியை கொண்டுவர அயராது பாடுப்பட்டார்.

மாநில அரசை தவிர்த்து, பினாங்கு நீர் விநியோக வாரியம், பொதுப்பணித்துறை மற்றும் இதர அரசு இயக்களின் உதவியுடன் அவ்வட்டார மேம்பாட்டு வளர்ச்சிக்கு ஊந்துசக்தியாக திகழ்ந்துள்ளார்.

தாமான் பெர்ஜாயா, தாமான் ஶ்ரீ பாயு, ஜாவி தோட்டம், சங்காட், தாமான் சண்ராவாசே, தாமான் புக்கிட் பஞ்சோர், தாமான் நூரி இண்டா மற்றும் தெலோக் இபில் பகுதியில் விளையாட்டு தளவாடங்களை சிறியவர் முதல் பெரியவர் வரை பயன்படுத்தி பயன்பெற மைதானங்களில் பொருத்தப்பட்டுள்ளது.

ஜாவி சமூக மேம்பாடு மற்றும் முன்னேற்ற பல்நோக்கு மண்டபம் ரிம 245,500 செலவில் பொதுமக்களின் வசதிக்காக கட்டப்பட்டுள்ளதின் மூலம் ஜாவி சட்டமன்ற வளர்ச்சியை கண்கூட காண முடிகிறது.

சாலை பாதுகாப்பு விழிப்புணர்வு பிரச்சாரத்தில் கவச ஆடையை மோட்டார் ஓட்டுநர்களுக்கு தொடர்ந்து ஒவ்வொரு ஆண்டும் வழங்கி வருகிறார்.

சமூகநல திட்டம்

சூன் லிப் சீ அவர்களுக்கு வழங்கப்பட்ட நிதி ஒதுக்கீட்டில் பற்றாக்குறை இருந்த போதும் அவர் மனம் தளராமல் பல மேம்பாட்டு நிறுவனங்களின் உதவியுடன் அவ்வட்டார மக்களின் தேவைகளை பூர்த்தி செய்துள்ளார். இவ்வாண்டில், இரண்டு மாதத்திற்கு ஒருமுறை தேர்ந்தெடுக்கப்பட்ட ஏழ்மை நிலையில் வாழும் 100 குடும்பங்களுக்கு தினசரி அத்தியாவசிய பொருட்கள், சமையல் பொருட்கள் என ஜாவி மக்கள்நலன் திட்டத்தின் கீழ் வழங்கி வருகிறார். இதனிடையே, 2013-ஆம் ஆண்டில் இருந்து இன்றுவரை சுமார் 50 சக்கர நாற்காலிகளை அன்பளிப்பாக வழங்கியுள்ளார். வசதியற்ற மாணவர்களுக்கு ஒவ்வொரு ஆண்டும் பள்ளிச் சீருடை, உபகரண பொருட்களையும் பரிசாக வழங்கி வருகிறார்.

கல்வி

கல்வி ஒரு குடும்பத்தின் வாழ்வாதாரத்தை மாற்றியமைக்கும் என்ற நம்பிக்கையில் கல்வியின் மேம்பாட்டுக்கு அயராது உழைத்து வருகிறார் ஜாழி சட்டமன்ற உறுப்பினர் சூன் லிப் சீ. கடந்தாண்டு அரசு தேர்வு எழுதிய மாணவர்களுக்கு தேர்வுக்கு பதிலளுக்கும் வழிகாட்டி பட்டறையை ஜாவி பல்நோக்கு மண்டபத்தில் நடத்தினார். ஆயிர் லிந்தாஸ் சமூக மேம்பாடு மற்றும் முன்னேற்ற மண்டபத்திலும் தாமான் இண்ராவாசேவிலும் இலவச புகுமுக வகுப்பு ஒவ்வொரு வாரமும் இரண்டு நாட்கள் தேர்ந்தெடுக்கப்பட்ட மாணவர்களுக்கு பிரத்தியேகமாக நடத்தி வருகிறார்.

மேலும், புக்கிட் பஞ்சோர் சமூக மேம்பாடு மற்றும் முன்னேற்ற கழகம் மற்றும்  மைராம் தாமான் பெஸ்தாரி சமூக மேம்பாடு மற்றும் முன்னேற்ற கழகத்தின் முயற்சியில் கல்வி களம் மாணவர்கள் நேரத்தை பயனுள்ள வழியில் செலவிட வேண்டும் என்ற நோக்கத்தில் அவ்விடங்களில் அமைத்தார். ஜாவி பொது நூல்நிலையத்தில் சட்டமன்ற உறுப்பினர் நிதி ஒதுக்கீட்டில் இருந்து புத்தகங்கள் சஞ்சிகைகள் போன்றவைகளை வாங்கி வழங்கினார்.

2013-ஆம் ஆண்டில் இருந்து 4 சுற்றுச்சூழல் வள மையம் ஜாவி வட்டார மக்கள்

மறுசுழற்சி பற்றி விழிப்புணர்வையும் திட்டத்தையும் பெற்றிருக்கும் நோக்கில் நடத்தப்பட்டு வெற்றிக்கண்டது.

சவாலான அனுபவம்

2008-ஆம் ஆண்டு செபராங் பிறை கவுன்சிலராக நியமிக்கப்பட்டு 2013-இல் ஜாவி சட்டமன்ற உறுப்பினராக அரசியலில் இறங்கினார். கவுன்சிலராக பதவி வகித்த காலத்தில் இருந்தே ஜாவியில் ஏற்படும் வெள்ளப்பிரச்சனைக்கு குரல் கொடுத்து வந்தவர் என்பது குறிப்பிடத்தக்கதாகும். அப்பகுதியில் ஏற்படும் வெள்ளப் பிரச்சனை மற்றும் தீ விபத்துகளுக்கு கொடுக்கப்பட்டுள்ள நிதி ஒதுக்கீட்டில் இருந்து உதவிக்கரம் நீட்டியுள்ளார். வெள்ளப் பிரச்சனை ஏற்படும் பொழுதில்

பாசன மற்றும் வடிகால் துறை தக்க நேரத்தில் உதவிகளை வழங்கியுள்ளனர். வெள்ள நிவாரண திட்டம் கூடிய விரைவில் ஜாவி தொகுதியில் அமல்படுத்தப்படும் என நம்பிக்கை தெரிவித்தார். வெள்ளத்தில் மக்கள் அவதியுறும் போது விடியற்காலையில் கூட அவரை தொலைபேசியின் வழி அழைத்துள்ளனர். இருந்தபோதிலும் அவர் சிரமம் பாராது சம்பவ இடத்திற்கு சென்று அவர்களுக்கு வேண்டிய உதவிகளை வழங்கியுள்ளார்.

எதிர்கால திட்டம்

ஜாவி சட்டமன்ற உறுப்பினர் தொடர்ந்து ஒவ்வொரு ஆண்டும் மூவின மக்களின் முக்கிய பண்டிகைகளை சிறந்த முறையில் கொண்டாடுவதன் வழி ஒற்றுமை நிலைத்திருக்கும் என நம்பிக்கை தெரிவித்தார்.

ஜாவியை சிறிய தொழிற்பேட்டை மையமாக மாற்றியமைக்க மாநில சட்டமன்ற கூட்டத்தில் எழுப்பிய குரலுக்கு மாநில அரசின் வரவேற்பு கிட்டியுள்ளது என்றார். தற்போது அவ்வட்டாரத்தில் அதிகமான தொழிற்சாலை நிறுவப்பட்டு வருவது ஜாவி இளைய திறமைகள் வெளியிடங்களுக்கு செல்ல வேண்டிய அவசியமில்லை மாறாக அவர்களின் திறமைகள் பினாங்கு மாநில வளர்ச்சிக்கு பயன்படும்.

பத்து காவான் துரித வளர்ச்சியின் வழி ஜாவி சட்டமன்ற தொழில்துறையை கொண்டிருக்கும் என்பது தமது நீண்ட நாள் கனவு என்றார். இளங்கலை கல்வி முடித்த மாணவர்களுக்கு வேலை வாய்ப்பை ஏற்படுத்தி கொடுக்கும் என்பது அவரின் நம்பிக்கையாகும்.}


ஜாவி சட்டமன்ற சேவை அளப்பரியது

13-வது பொதுத் தேர்தலுக்கு முன்னதாகவே சங்காட் தோட்டத்தில் கால்வாய் தூய்மைக்கேடு பிரச்சனை எழும்பியுள்ளது. ஜாவியின் சட்டமன்ற உறுப்பினராகப் பதவியேற்ற மதிப்பிற்குரிய சூன் லிப் சீ அவர்கள் கடந்த மே மாதத்தில் அந்த தோட்டத்தின் சுற்றுச்சூழலை தூய்மைப்படுத்தும் வகையில் துப்புரவுப்பணி மேற்கொள்ளப்பட்டது. இந்த சங்காட் தோட்டப்பகுதியில் முறையான கால்வாய் அமைக்கப்படாததால் 10 வருடக்காலமாக சுகாதார பிரச்சனையை எதிர்நோக்கிவருகின்றனர்.  இப்பிரச்சனைக்குக் கூடிய விரைவில் தீர்வுக்காணப்படும் என்றார்.

மேலும், நோன்புப் பெருநாளை முன்னிட்டு ஜாவி சட்டமன்ற சார்பில் திறந்த இல்ல உபசரிப்பு நடைபெற்றது. இந்த திறந்த இல்ல உபசரிப்பில் அனைத்து இன மக்களும் ஒற்றுமையாகக் கலந்து கொண்டனர். இந்த திறந்த இல்ல உபசரிப்பின் போது, பொது மக்களுக்கு 75 பரிசுக்கூடை வழங்கப்பட்டன. இந்தப் பரிசுக்கூடையில் வீட்டுக்குத் தேவையான அத்தியாவசியப் பொருட்களான அரிசி, சீனி, சமையல் எண்ணெய் மற்றும் பல பொருட்கள் இணைத்து வழங்கப்பட்டன. 75 பரிசுக்கூடையில் 14 ஆதரவற்ற குழந்தைகளுக்கும், 6 கலிடோனிய தீ விபத்தில் பாதிக்கப்பட்டோருக்கும், 2 சங்காட் தோட்ட மக்களுக்கும், 53 ஏழை மக்களும் வழங்கப்பட்டன.

நோன்புப் பெருநாளை முன்னிட்டு ஜாவி சட்டமன்ற உறுப்பினர் சூன் லிப் சீ அவர்கள் பொது மக்களுக்குப் பரிசுக்கூடை வழங்கினார்

தொடர்ந்து ஜாவி சட்டமன்ற சேவை மையம் புலாவ் பூருங் குப்பைநிரப்புப் பகுதியில்  பொதுதொழிலாளர்கள்  வேலைக்கு விண்ணப்பம் செய்ய அழைக்கப்படுகின்றனர்.  இந்த பொதுதொழிலாளர்கள் வேலைக்கு விண்ணப்பம் செய்ய விரும்புவோர் ஜாவி சட்டமன்ற சேவை அலுவலகத்தைத் தொடர்புக் கொள்ளவும். இதன் மூலம் வேலையில்லா திண்டாட்டம் குறைக்கப்படுகிறது.

புலாவ் பூருங்கில் குப்பைநிரப்புப் பகுதியில் பொதுதொழிலாளர்கள் வேலைக்கான விண்ணப்பப்பாரத்தை ஜாவி சட்டமன்ற உறுப்பினர் மற்றும் அவரது சேவை மைய ஊழியர்கள் காண்பிக்கின்றனர்


ஜாவி தொகுதியில்  “மக்கள் நலன் திட்டம்” அறிமுகம்

ஜாவி சட்டமன்ற உறுப்பினர் சூன் லிப் இந்திய இளைஞருக்குப் பொருளுதவி எடுத்து வழங்கினார்

ஜாவி சட்டமன்ற ஏற்பாட்டில் வசதி குறைந்த பொது மக்களுக்கு உதவிக்கரம் நீட்டும் பொருட்டு “மக்கள் நலன் திட்டம்” அறிமுகப்படுத்தப்பட்டுள்ளது. இத்திட்டத்தில் ஜாவி தொகுதியில் வாழும் 100 குடும்பத்தினர் நன்மை பெறுவர். இத்திட்டத்தை ஜாவி சட்டமன்றமும் மலேசிய செங் சியான் கழகமும் இணைந்து கடந்த 26/6/2016-ஆம் நாள் சங்லாங் அரங்கத்தில் இந்நிகழ்வு நடைபெற்றது.

ஜாவி சமூக முன்னேற்றம் மற்றும் பாதுகாப்பு கழக உதவியுடன் ஜாவி தொகுதியில் வாழும் வசதி குறைந்த 100 குடும்பங்கள் அடையாளம் காணப்பட்டது. இந்த சமூக நல திட்டத்தின் மூலம் ஒவ்வொருவரும் ஓர் ஆண்டில் இரண்டு மாதத்திற்கு ஒரு முறை சமையல் பொருட்கள் பெற்றுக் கொள்வர். இன்றைய காலக்கட்டத்தில் அதிகரித்து வரும் குடும்ப செலவினத்தைக் குறைக்கும் வகையில் இத்திட்டம் அறிமுகப்படுத்தப்பட்டது என்றார் ஜாவி சட்டமன்ற உறுப்பினர் சூன் லிப் சீ.

இத்திட்டம் இந்த ஆண்டு ஜூன் மாதம் துவங்கி அடுத்த ஆண்டு ஜூன் மாதம் வரை அமல்படுத்தப்படும் என்றார். இத்திட்டதில் அனைத்து இன மக்களும் இடம்பெறுகின்றனர். இத்திட்டத்தில் பொருளுதவி பெறும் 100 பேர்களில் 59 பேர்கள் இந்தியர்கள் என்பது குறிப்பிடத்தக்கது. இத்திட்டத்தில் வசதி குறைந்தவர்கள் மட்டுமின்றி உடல் ஊன முற்றோர், தனித்து வாழும் தாய்மார் மற்றும் நோயாளிகள் அங்கம் வகிக்கின்றனர்.

“மக்கள் நலன் திட்டம்” குழுவினருடன் ஜாவி சட்டமன்ற உறுப்பினர் மற்றும் ஏற்பாட்டுக் குழுவினர்

இத்திட்டத்தை துவக்கி வைத்த ஜாவி சட்டமன்ற உறுப்பினர் சூன் லிப் சீ, முதல் முறையாக ஓர் ஆண்டுக்கு பொருளதவி வழங்கும் திட்டம் ஜாவி தொகுதியில் துவங்கப்பட்டது என அகம் மகிழ தெரிவித்தார். இத்திட்டத்தில் இடம்பெறும் பொது மக்கள் நன்மை பெறுவர் என்பதே எனது இலக்கு என்றார்.


ஜாவி தொகுதி தமிழ்ப்பள்ளி 150 மாணவர்களுக்குப் பற்றுச்சீட்டு

ஜாவி – “மாணவர்கள் எதிர்காலத்தில் சிறந்த தலைவர்களாக உருவாகுவதற்கு கல்வி அடித்தளமாகத் திகழ்கிறது. எனவே, மாணவர்கள் கல்வியில் சிறந்து விளங்க

கூடுதல் ஆர்வத்துடனும் விடாமுயற்சியுடனும்

கல்வி கற்க வேண்டும்.

“மாணவர்கள் ஆரம்பப் பள்ளி முதல் இடைநிலைப் பள்ளி, உயர்கல்வி என  தொடர்வதற்குக் கல்விகேள்விகளில் சிறந்து விளங்குவது அவசியமாகும்.

“அரசு சாரா நிறுவனங்கள், பெருநிறுவனங்கள் பினாங்கு மாநிலத்தில் வசதிக் குறைந்த மாணவர்களுக்குத் தேவையானப் பள்ளி உபகரணங்கள், பட்டகைக் கணினிகள், மடிக் கணினிகள் வழங்கி வருவது வரவேற்கத்தக்கது,” என ஜாவி சட்டமன்ற உறுப்பினர் இங் மோய் லாய், ஜாவி தொகுதி தமிழ்ப்பள்ளி மாணவர்களுக்குப் பற்றுச்சீட்டுகள் வழங்கும் நிகழ்ச்சியில் இவ்வாறு கூறினார்.

 கல்வி அமைச்சர் ஃபட்லினா சிடேக், ஜாவி தொகுதி தமிழ்ப்பள்ளி மாணவர்களுக்குப் பள்ளி உபகரணப் பொருட்கள் வாங்குவதற்கானப் பற்றுச்சீட்டுகள் எடுத்து வழங்கினார்.

கடந்த 2016-ஆம் ஆண்டு முதல்

நேஷன் கேட் சொலுஷன் சென். பெர்ஹாட் நிறுவனம், பெருநிறுவன சமூகப் பொறுப்பு (சி.எஸ்.ஆர்) திட்டத்தின் கீழ் தமிழ்ப்பள்ளி மாணவர்களுக்குப் பற்றுச்சீட்டுகள் கொடுத்து வருகின்றது.  ஜாவி தொகுதியில் அமைந்திருக்கும் ஐந்து தமிழ்ப்பள்ளியைச் சேர்ந்த தேர்ந்தெடுக்கப்பட்ட மாணவர்களுக்குப்  பள்ளி உபகரணங்கள் வாங்குவதற்கானப் பற்றுச்சீட்டுகள் வழங்கப்படுகின்றன.

அவை கிரியான் தோட்டத் தமிழ்ப்பள்ளி, நிபோங் திபால் தமிழ்ப்பள்ளி, ஜாவி தோட்டத் தமிழ்ப்பள்ளி, சங்காட் தோட்டத் தமிழ்ப்பள்ளி; பைராம் தோட்டத் தமிழ்ப்பள்ளி  என 150 பற்றுச்சீட்டுகள் வழங்கப்பட்டன.

“வசதிக் குறைந்த குடும்பத்தைச் சேர்ந்த மாணவர்களுக்குப் பள்ளி உபகரணங்கள் வாங்குவதற்கானப் பற்றுச்சீட்டு வழங்குவதன் மூலம் பெற்றோர்களின் சுமையைக் குறைக்க முடிகிறது,” என்று சட்டமன்ற உறுப்பினர்

இங் மோய் லாய் தெரிவித்தார்.

இந்நிகழ்ச்சியில், கல்வி அமைச்சரும் நிபோங் திபால் நாடாளுமன்ற உறுப்பினருமான ஃபட்லினா சிடேக்;  நேஷன் கேட் சொலுஷன் சென். பெர்ஹாட் நிறுவன, மேம்பாட்டுப் பிரிவு துணை இயக்குநர் சி.கே தான்; பள்ளி ஆசிரியர்கள், மாணவர்கள் ஆகியோர்  கலந்து கொண்டார்.

தேர்ந்தெடுக்கப்பட்ட மாணவர்கள் பள்ளி உபகரணப் பொருட்களை நிபோங் திபால் ‘Yawata’ பேரங்காடியில் வாங்குவதற்கு ரிம80 மதிக்கத்தக்கப் பற்றுச்சீட்டு வழங்கப்படுகிறது.

அதுமட்டுமின்றி, இந்த நிறுவனம் கடந்த ஆண்டுகளில் கோவிட்-19 தொற்றுநோய் காலக்கட்டத்தில் மாணவர்கள் இல்லிருப்பு கற்றல் கற்பித்தல் மேற்கொள்வதற்குத் தட்டைக் கணினிகள்(tablet); இரவல் திட்டத்தின் கீழ் மடிக்ணினிகளும் தேர்ந்தெடுக்கப்பட்ட மாணவர்களுக்கு வழங்கினர் என்பது குறிப்பிடத்தக்கது.

“அரசு சாரா நிறுவனங்கள்  மாணவர்களின் கல்வி மேம்பாட்டுக்கு  நிதியுதவி வழங்குவது பாராட்டக்குரியது.

“பிப்ரவரி,20 முதல் தொடங்கும் மலேசிய கல்வி சான்றிதழ்(எஸ்.பி.எம்) தேர்வுச் சீராக நடைபெறுவதை உறுதி செய்வதற்காக, வெள்ள அபாயம் ஏற்படும் மாநிலங்களில் கல்வி அமைச்சகம் (KPM) செயல் திட்டத்தைத் திட்டமிட்டுள்ளது.

மாநில கல்வி இலாகா (ஜே.பி.என்) அனைத்து சூழ்நிலையும் எதிர்கொள்ளத் தயாராக இருக்கிறது. மேலும்,  வெள்ளக் கட்டுப்பாட்டு அறையும் தயார் நிலையில் இருப்பதாகக் கல்வி அமைச்சர் ஃபட்லினா சிடேக், ஜாவி தொகுதி தமிழ்ப்பள்ளி மாணவர்களுக்குப் பற்றுச்சீட்டுகள் வழங்கும் நிகழ்ச்சியில் கலந்து கொண்டு இதனைத் தெரிவித்தார்.

கல்வி அமைச்சர் ஃபட்லினா சிடேக், ஜாவி தொகுதி தமிழ்ப்பள்ளி மாணவர்களுக்குப் பள்ளி உபகரணப் பொருட்கள் வாங்குவதற்கானப் பற்றுச்சீட்டுகள் எடுத்து வழங்கினார்.


ஜி.எல்.சி நிறுவனங்கள் மாநிலத்தின் சமூகப் பொருளாதார  வளர்ச்சிக்கு துணைபுரிகிறது- முதல்வர்

ஜோர்ச்டவுன் – பினாங்கு மாநிலத்தில் ‘அரசு தொடர்பு நிறுவனம்’ ( Government Link Companies,  GLC) 2016- ஆம் ஆண்டு முதல் இம்மாநிலத்தின் வளர்ச்சிக்கு முதுகெலும்பாக விளங்குகிறது. இம்மாநிலத்தில் 11 ஜி.எல்.சி நிறுவனங்கள் செயல்படுவதாகவும் 2016 முதல் செப்டம்பர் 2018 வரை ரிம87.2மில்லியன் நிதி ஒதுக்கீடு வழங்கியுள்ளதாகவும் மாநில முதல்வர் மேதகு சாவ் கொன் யாவ் மாச்சாங் புபு சட்டமன்ற உறுப்பினர் லீ காய் லூன் தொடுத்த கேள்விக்கு இவ்வாறு பதிலளித்தார்.

கடந்த காலங்களில் கூட்டரசு அரசாங்கத்திடம் இருந்து பினாங்கிற்கு ஒத்துழைப்பு கிடைக்கப்பெறாததால் ஜி.எல்.சி நிறுவனங்கள் அமைக்கப்பட்டன. தற்போது நம்பிக்கை கூட்டணி அரசு கூட்டரசு அரசாங்கத்தை ஆட்சிப் புரிவதால் இந்நிறுவனங்களின் மறுசீரமைப்பு மற்றும் செயல்பாடு கூட்டரசு அரசாங்க துறையுடன் ஒன்றுக்கும் ஒன்று பாதிக்காமல் இருப்பதை கவனத்தில் கொள்ளப்படும் என்றார்.

மாநில அரசின் கீழ் செயல்படும் இந்த ஜி.எல்.சி நிறுவனங்கள் வியாபார நோக்கத்துடன் அமைக்கவில்லை எனவும் மாநில வளர்ச்சிக்கு மறைமுகமாக செயலாற்றுவதாகவும் நில விவகாரம் &  மேம்பாடு, போக்குவரத்து மற்றும் தொலைதொடர்பு ஆட்சிக்கு உறுப்பினருமான சாவ் தெரிவித்தார். இந்நிறுவனங்கள் சமூகப் பொருளாதார மேம்பாட்டுக்குத் துணைபுரிகிறது.

உதாரணமாக பினாங்கு அனைத்துலக மாநாடு மற்றும் கண்காட்சி செயலகத்திற்கு ஓர் ஆண்டுக்கு ரிம 1 மில்லியன் நிதி ஒதுக்கீடு வழங்கி ஏறக்குறைய 1 பில்லியன் மாநிலத்திற்கு வருமானம் கிடைக்கப்பெறுகிறது. இந்த செயலகத்தின் மூலம் பிற நாடுகளிலிருந்து நடத்தப்படும் மாநாடு அல்லது கண்காட்சி வாயிலாக வருவாய் ஈட்டப்படுகிறது என மேலும் தெளிவுப்படுத்தினார்.

மேலும், இந்த ஜி.எல்.சி நிறுவனங்களின் வரவுசெலவு சட்டமன்ற கூட்டத்தொடரில் தாக்கல் செய்யப்படுமா என லீ காய் லூன் கேள்வி எழுப்பினார்.

பினாங்கில் செயல்படும் ஜி.எல்.சி நிறுவனங்களில் இந்து அறப்பணி வாரியத்தைத் தவிர்த்து மற்ற நிறுவனங்கள் சட்டப்பூர்வமான அரசு துறை இல்லை எனவும் நிறுவனச் சட்டத்தின் கீழ் உருவாக்கப்பட்டது என பாடாங் கோத்தா சட்டமன்ற உறுப்பினருமான சாவ் கொன் யாவ் எடுத்துரைத்தார். எனவே இந்து அறப்பணி வாரியத்தின் வரவுசெலவு கணக்குகள் மக்களவையில் சமர்ப்பிக்கப்படும் என்றார். இருப்பினும் பிற நிறுவனங்களின் கணக்கியல் விவரங்கள் சட்டமன்றத்தில் சமர்ப்பிப்பதில் எவ்வித தடையும் இல்லை என கூறினார்.


ஜுப்லீ இல்ல முதியோர்களுடன் அனைத்துலக சைவ நாள் கொண்டாட்டம்.

மலேசிய சைவ நாள் பிரச்சார செயற்குழு சாது வஸ்வானி சமூக நல நிதியின் ஆதரவுடன் அனைத்துலக சைவ நாளை முன்னிட்டு இங்கு ஜாலான் சுங்கை டுவாவில் அமைந்துள்ள சில்வர் ஜுப்லி முதியோர் இல்லத்தினருக்குச் சைவ மதிய உணவுகளை வழங்கியது. சைவ நாள் அல்லது விலங்குகள் உரிமை நாளாகத் திகழும் நவம்பர் 25-ஆம் திகதி அன்று சுமார் 13686 மலேசியர்கள் சைவத்தைக் கடைப்பிடித்ததாகச் சாது வஸ்வானி ஆய்வுக் கழகத் தலைவர் திரு பிஷு முரளி ஹஸராம் தெரிவித்தார். சைவ நாளை முன்னிட்டு பினாங்கு டைம்ஸ் ஸ்குவேரில் 10-ஆம் முறையாகச் சைவ நாள் தொண்டு விழா நவம்பர் 18-ஆம் திகதி கொண்டாடப்பட்டதையும் மகிழ்ச்சியுடன் கூறினார்.

வசதி வாய்ப்பற்ற ஏழ்மை மக்களுக்கும், ஆதரவற்றோருக்கும், மாற்றுத்திறனாளிகளுக்கும், உடல் ஆரோக்கியம் குறைந்தவர்களுக்கும், வயது, இனம், மதம் பேதமின்றி அனைவருக்கும் உதவும் நோக்கில் இந்தச் சாது வஸ்வானி சமூக நிதி செயற்பட்டு வருகிறது என்றார். அவ்வகையில், இம்முறை ஜுப்லீ முதியோர் இல்லத்தில் உள்ளவர்களுக்குச் சைவ உணவுகளை வழங்கி சைவ நாளை கொண்டாடியதில் அளவற்ற மகிழ்ச்சியடைந்ததாகச் சாது வஸ்வானி ஆய்வுக் கழகத் தலைவரும் அதன் உறுப்பினர்களும் தெரிவித்தனர். இந்நிகழ்ச்சியில் மதிப்பிற்குரிய ஆட்சிக்குழு உறுப்பினர் திரு பீ பூன் போ கலந்து சிறப்பித்தார். சாது வஸ்வானி கழகம் சார்பில் அம்முதியோர் இல்லத்திற்கு இலவச மருந்துகளை வழங்கினார். அதன் பின், மதிப்பிற்குரிய பீ போன் போ, மண்டபத்தில் அமர்ந்திருந்த முதியோர்களுக்குச் சைவ உணவுகளை வழங்கினார். முதியோர்களை மகிழ்ச்சிபடுத்தும் நோக்கில் சாது வஸ்வானி கழகத்தைச் சேர்ந்த நான்கு சிறுமிகள் ஹிந்தி பாடல்களுக்கு அபிநயம் பிடித்தனர். அதில் ஒரு முதியோர் அவர்களின் நடனத்தைக் கைத்தட்டி ரசித்துப் பார்த்தார்.

1935-ஆம் ஆண்டு தொடங்கப்பட்ட ஜுப்லீ முதியோர் இல்லத்தில் தற்பொழுது சுமார் 200 முதியோர்கள் வாழ்ந்து வருகிறார்கள். இவ்வில்லம் நாடாளுமன்றச் சட்டத்தின் கீழ்ச் செயற்படுகிறது. பினாங்கு மாநில அரசிடமிருந்து ஆண்டுதோறும் ரிம20,000-உம்  மத்திய அரசிடமிருந்து ஆண்டுதோறும் ரிம200,000-உம் நிதியுதவி பெறும் இவ்வில்லத்தின் மாத செலவினமே ரிம150,000த்தைத் தொடுகிறது என இவ்வில்லத்தின் பொது செயற்குழு உறுப்பினரான டத்தோ யோ ஜூ சயிக் தெரிவித்தார். பல நல்லுள்ளங்களின் ஈடு இணையற்ற உதவியாலும் அரசு சார்பற்ற தனியார் நிறுவனங்களின் ஆதாரவாலும்தான் இவ்வில்லம் தொடர்ந்து தங்குதடையின்றி செயற்பட்டு வருகிறது என்று பொது மக்களுக்குத் தம் மனம்கனிந்த நன்றியினைத் தெரிவித்துக் கொண்டார். இம்முதியோர் இல்லத்திற்குப் பொருளுதவியோ பணவுதவியோ செய்ய விரும்புபவர்கள். நேரடியாக இவ்வில்லத்திற்கு வந்து உதவலாம் அல்லது ‘Penang & Province Wellesly  Silver Jubilee Fund’ என்னும் பெயருக்குக் காசோலை அனுப்பலாம்.

முதியோர் இல்லத்தைப் பற்றி எழுதுகையில் ஒரு ஹைக்கூ நினைவுக்கு வருகிறது.

இது ஒரு மனிதக்காட்சி சாலை,

இங்கு மனிதர்களைக் காண மிருகங்கள் வந்து போகின்றன.

முதியோர் இல்லம்.

அன்பான வாசகர்களே, முதுமை வந்துவிட்டதென்று உங்கள் பெற்றோர்களை முதியோர் இல்லத்திற்கு அனுப்பாமல், அதிகபட்சம் அவர்கள் எதிர்பார்க்கும் அன்பையும் அரவணைப்பையும் கொடுத்து அவர்களைப் பாதுகாப்பதே நீங்கள் அவர்களுக்குச் செய்யும் மிகப் பெரிய நன்றிக் கடனாகும். இறைபக்தியைவிட மிக உயர்ந்தது பெற்றோர்களின் அன்பு. எனவே, கோவில்களை வலம் வருவதைவிட பெற்றோர்களின் நலம் அறிவதே முக்கியமான பணியாகும். முதியோர் இல்லங்களின் பெருக்கத்திற்கு நாம் காரணியாவதைத் தவிர்ப்போம்; பெற்றோர்களை அளவுகடந்து நேசிப்போம்; அவர்களை உயிராய்க் காப்போம்!


ஜெர்மன் தொழிற்பயிற்சி திட்ட அதிகாரப்பூர்வ வலைத்தளம் அறிமுகம்.

பினாங்கு மாநில அரசு திறன்மிக்க தொழிலாளர்களை உருவாக்கும் பொருட்டு ஜெர்மன் தொழிற்பயிற்சி திட்டத்தை அறிமுகப்படுத்தியது. இத்தொழிற்பயிற்சி திட்டம் பினாங்கு தொழிற்திறன் மேம்பாட்டுக் கழகம், அனைத்துலக தொழிற்சாலைகளுடன் இணைக்கப்பட்டு நடத்தப்படுகிறது. இத்திட்டத்தில் கலந்து கொள்ளும் மாணவர்கள் தொழிற்துறையில் டிப்ளோமா சான்றிதழ் பெறுவதோடு மாதந்தோறும் ஊக்கத்தொகையாக ரிம900-ம் பெறுவர். இத்திட்டத்தில் அதிகமான மாணவர்கள் பங்கேற்கவும் அத்தொழிற்பயிற்சி பற்றிய கூடுதல் விபரங்களை தெரிந்து கொள்ள penangdvt.com எனும் வலைத்தளத்தை நாடலாம் என்றார் மாநில முதல்வர் மேதகு லிம் குவான் எங். எதிர்கால பயிற்சி பெறுநர் இத்திட்டத்தில் பங்குக் கொள்ள இந்த வலைத்தளம் வழிகாட்டியாகத் திகழும்.

இத்திட்டமானது உள்நாட்டு தொழிலாளர்கள் தொழிற்பயிற்சியில் ஈடுப்படுவதற்கும் அனைத்துலக அங்கீகாரம் வழங்கவும் முன்னுரிமை வழங்கப்படுகிறது. மேலும், டிப்ளோமா சான்றிதழ் திறன் மேம்பாட்டுத் துறையால் அங்கீகரிக்கப்படுவதோடு மலேசிய கல்வி திட்டத்திலும் இடம்பெறுகிறது. மேலும் பட்டத்தாரிகளுக்கு “German Chamber certificate” சான்றிதழ் கொடுக்கப்படும். தற்போது இத்திட்டத்தில் 7தொழிற்சாலைகளான பி.ப்ராவுன், மலேசிய கார்சம், டைனாகிராப், இனாரி, ஒஸ்ராம், ரோபர்ட் போஸ், சாவ்த்ரன் கலந்து கொண்டன. இத்திட்டத்தின் சுலோகமாக

“வேலை, ஊதியம், மற்றும் கற்றல்” இடம்பெறுகிறது. கடந்த 18/9/2015-ஆம் நாள், மாநில அரசு பினாங்கு தொழிற்பயிற்சி மேம்பாட்டுக் கழகத்திற்கு இத்திட்டத்தில் 500-600 மாணவர்கள் பங்குகொள்ளும் பொருட்டு ரிம2 மில்லியன் நிதி ஒதுக்கீடுச் செய்துள்ளது. மாணவர்கள் 42 மாதங்கள் டிப்ளோமா கல்வியை முடித்து அனைத்துலக அங்கீகாரம் பெற்ற தொழிலாளர்களாக உருவாகுவர் என எதிர்ப்பார்க்கப்படுகிறது.

ஒரு வருடத்திற்கு 90 மாணவர்கள் மட்டுமே இத்திட்டத்தில் கலந்து கொள்ள முடியும். இத்திட்டத்தில் முதல் கட்டமாக 60 மாணவர்கள் இடம்பெற்றுள்ளனர். எனவே, ஆர்வமுள்ள மாணவர்கள் இத்திட்ட வலைத்தளத்தை வலம் வரலாம்.


ஜெர்மன் பொறியியல் மற்றும் தொழில்நுட்ப நிறுவனம் பினாங்கில் புதிய ஆலை திறப்பு விழா

பத்து காவான் – தொழில்நுட்பம் மற்றும் சேவைகளின் முன்னணி உலகளாவிய விநியோக நிறுவனமான Bosch தனது குறைக்கடத்தி சோதனை மையத்தை இன்று பத்து காவான் தொழிற்பேட்டையில் (BKIP) அதிகாரப்பூர்வமாகத் திறந்துள்ளது.

பினாங்கில் உள்ள இந்த நிறுவனம் ஆசியாவின் மிகவும் மேம்படுத்தப்பட்ட குறைக்கடத்தி சோதனை மையங்களில்

ஒன்றாகும்.

1972 முதல் பினாங்கில் மூன்று Bosch உற்பத்தி ஆலைகள் மற்றும் ஆராய்ச்சி மற்றும் மேம்பாட்டு அலுவலகமும் உள்ளன.

2030 ஆம் ஆண்டின் முதல் அரையாண்டில் புதிய மேம்பாட்டுத் திட்டத்திற்காக சுமார் 350 மில்லியன் யூரோக்கள் (ரிம1.62 பில்லியன்) முதலீடு செய்ய உள்ளதாக Bosch மொபிலிட்டி துறை வாரிய உறுப்பினர் கிளாஸ் மேடர் கூறினார்.

“தொடக்கத்தில், இந்நிறுவனம் உலகளாவிய சிப் தேவையைப் பூர்த்தி செய்ய அதன் குறைக்கடத்தி வணிகம் மற்றும் உற்பத்தி துறையை முறையாக வலுப்படுத்தியது.

“Bosch நிறுவனத்தின் அனைத்து வணிகப் பகுதிகளின் வெற்றிக்கும் குறைக்கடத்திகள் தயாரிப்பு முக்கியமானதாக அமைகிறது.

“எனவே, பினாங்கில் மொபிட்டி துறையில் எங்களின் வளர்ச்சியின் பிரதான வியூகத் திட்டமாக குறைக்கடத்தி சோதனை மையம் திகழ்கிறது. எனவே, செமிகண்டக்டர்களுக்கான அதிகரித்து வரும் தேவைக்கு ஏற்ப விநியோகத்தையும் அதிகரிக்கிறோம்,” என்று கிலாவுஸ் தனது உரையில் கூறினார்.

கிளாஸின் கூற்றுப்படி, உயர் மட்ட குறைக்கடத்தி திறன் மற்றும் திறன் மிக்க பணியாளர்கள் கிடைக்கப்பெறுவதால் இந்நிறுவனம் பினாங்கில் முதலீடு செய்கிறது.

“வணிக கூட்டாளர்கள் மற்றும் வாடிக்கையாளர்களுக்கு அருகாமையில் இருப்பதனால் ‘சிப்’-களுக்கான விநியோகத்தின் நேரங்களையும் தூரத்தையும் குறைக்க முடிகிறது.

“100,000 சதுர மீட்டர் நிலப்பரப்பில் நிர்மாணிக்கப்பட்ட பினாங்கு நிறுவனத்தில், ஜெர்மனியின் டிரெஸ்டனில் உள்ள Bosch’s fab இல் தயாரிக்கப்பட்ட ‘சிப்’-களின் இறுதி சோதனைக்கு உட்படுத்தப்படும்,” என்று அவர் கூறினார்.

“நாங்கள் உள்ளூர் குறைக்கடத்தி சுற்றுச்சூழல் அமைப்பை மேலும் விரிவுபடுத்துகிறோம் மற்றும் எங்கள் 100வது ஆண்டு கொண்டாட்டத்தின் மத்தியில் மலேசியாவில் எங்கள் உறுதிப்பாட்டை வலுப்படுத்துகிறோம்.

இதற்கிடையில், பினாங்கு மாநிலத்தின் பத்து கவான் தொழிற்பேட்டையில் நான்காவது Bosch’s குறைக்கடத்தி ஆலையை திறந்து வைப்பதில் மகிழ்ச்சி அடைவதாக பராமரிப்பு அரசாங்க முதலமைச்சருமான மேதகு சாவ் கொன் இயோவ் கூறினார்.

“பினாங்கில் உள்ள இந்த நவீன வசதி, ‘automotive’ துறையில் கடுமையான தேவைகளைப் பூர்த்தி செய்யும் சுற்றுச்சூழல் அமைப்பின் திறனை Bosch கொண்டுள்ளதாக, நம்பிக்கை தெரிவித்தார்.

“இந்நிறுவனம் மாநிலத்தின் வளர்ச்சிக்கு நல்ல நம்பிக்கையை அளிக்கிறது.

“எனவே, வாகன குறைக்கடத்தி துறையில் மாநிலத்தின் பொறியியல் நிபுணத்துவத்தை வலுப்படுத்த Bosch இன் முதலீட்டுத் திட்டத்தில் நம்பிக்கை கொள்கிறேன்,” என்று சாவ் கூறினார்.

இந்த நிறுவனத்தின் முதலீடு உள்ளூர் விநியோகச் சங்கிலிக்கு அதிக வாய்ப்புகளை உருவாக்குவதோடு உள்ளூர் திறமையாளர்களுக்கு வேலை வாய்ப்புகளை வழங்குகிறது, என்றார்.

InvestPenang மற்றும் பிற தொடர்புடைய மாநில ஏஜென்சிகள் மூலம், முதலீட்டாளர்களுக்கு தொடர்ச்சியான வசதிகள் மற்றும் மிகுந்த ஆதரவை வழங்குவதற்கு மாநில அரசாங்கம் உறுதிபூண்டுள்ளது என்று சாவ் மேலும் கூறினார்.

“மேலும், நாங்கள் பினாங்கின் வாழ்வாதாரத்தை உயர்த்துவோம். மேலும், எதிர்காலத்திற்குத் தேவையான உள்கட்டமைப்பை மேம்படுத்துவதற்கும் திறமை மிக்க மனித வளத்தை மேம்படுத்துவதற்கும் அர்ப்பணிப்புடன் இருக்கிறோம்.

மலேசிய முதலீட்டு மேம்பாட்டு ஆணையம் (மிடா), இன்வெஸ்ட்பினாங்கு மற்றும் பினாங்கு மேம்பாட்டுக் கழகம் (PDC) முதலீட்டாளர்களை ஈடுபடுத்துவதற்கும் திட்டச் செயலாக்கங்களை எளிதாக்குவதற்கும் அவர்களின் ஒருங்கிணைந்த முயற்சிகளுக்கும் சாவ் தனது பாராட்டுகளைத் தெரிவித்தார்.

“இந்த நெருங்கிய உறவைப் பேணுவதற்கும், பினாங்கின் துடிப்பான மின் மற்றும் மின்னணுவியல் (E&E) சுற்றுச்சூழல் மேம்பாட்டை விரைவுபடுத்துவதற்கும், கிழக்கு சிலிக்கான் பள்ளத்தாக்கு என்ற நமது அந்தஸ்தை நிலைநிறுத்துவதற்கும், மலேசியாவிற்கு நன்மை பயக்கும் பொருளாதாரத் திட்டங்களை உறுதி செய்வதற்கும் ஒன்றிணைந்து செயல்படுவோம்,” என்று சாவ் குறிப்பிட்டார்.


ஜெலுத்தோங் பொதுச் சந்தையின் அனைத்து வணிகர்களும் திரையிடல் சோதனைக்கு உட்படுத்தப்பட வேண்டும் – ஜெக்டிப்

பத்து லஞ்சாங் – ஜெலுத்தோங் பொதுச் சந்தையில் மொத்தம் 278 வணிகர்கள் மற்றும் அங்காடி வியாபாரிகள் மீண்டும் வர்த்தகம் செய்ய அனுமதிக்கப்படுவதற்கு முன்னர் திரையிடல் சோதனைக்கு உட்படுத்தப்பட்டு மலேசிய சுகாதார அமைச்சகத்திற்கு முடிவுகளை சமர்ப்பிக்க வேண்டும்.

இந்த சந்தையில் நான்கு வர்த்தகர்கள் கோவிட் -19 தொற்றுக்கு பாதிக்கப்பட்டதை தொடர்ந்து இந்த உத்தரவு பிறப்பிக்கப்பட்டுள்ளதாக வீட்டுவசதி, உள்ளாட்சி, நகர்ப்புற & கிராமப்புற திட்டமிடல் ஆட்சிக்குழு உறுப்பினர், ஜெக்டிப் சிங் டியோ தெரிவித்தார்.

“ஜெலுத்தோங் பொதுச் சந்தை  மே,20  முதல் பின்னர் அறிவிக்கப்படும் தேதி வரை நெறிமுறை மற்றும் நடைமுறைகளுக்கு ஏற்ப சுகாதாரத்துறை வெளியிட்ட அறிவிப்பு மூலம் மூட உத்தரவிடப்பட்டது.

“எனவே, அனைத்து வணிகர்களும் மற்றும் அங்காடி வியாபாரிகள்  திரையிடல் சோதனை செய்து அதன் முடிவுகளை சுகாதாரத் துறைக்கு சமர்ப்பிக்க வேண்டும். இதன் வழி, பொதுச் சந்தை மீண்டும் திறக்குமா இல்லையா என்பதைத் தீர்மானிக்கப்படும்,” என்று ஜெக்டிப் ஜெலுத்தோங் பொது சந்தைக்கு வருகையளித்த பின்னர் செய்தியாளர் கூட்டத்தில் கூறினார்.

இந்த செய்தியாளர் சந்திப்பில் பத்து லஞ்சாங் சட்டமன்ற உறுப்பினர் ஒங் ஆ தியோங், சுங்கை பினாங்கு சட்டமன்ற உறுப்பினர் லிம் சியூ கிம், பெங்காலான் கோத்தா சட்டமன்ற உறுப்பினர் டேனியல் குய் சீ சென், ஜெலுத்தோங் நாடாளுமன்ற உறுப்பினர் ஆர்.எஸ்.என் ராயர் மற்றும் பினாங்கு மாநகர் கழக தலைவர் மேயர் டத்தோ இயூ துங் சியாங் ஆகியோர் கலந்து கொண்டனர்.

ஜெக்டிப் கூறுகையில், பட்டர்வொர்த் பகுதியில் அருகிலுள்ள பாகான் அஜாம் பொதுச் சந்தைக்குப் பிறகு நடமாட்ட கட்டுப்பாட்டு ஆணை (பி.கே.பி) 3.0 அமல்படுத்தப்பட்ட காலத்தில் மூட உத்தரவிடப்பட்ட இரண்டாவது சந்தை ஜெலுத்தோங் பொதுச் சந்தை ஆகும்.

“மார்ச் 18, 2020 முதல், உணவகங்கள், கட்டுமானத் தளங்கள் மற்றும் பொதுச் சந்தைகள் உட்பட 1,600 க்கும் மேற்பட்ட வளாகங்களை எம்.பி.பி, மலேசிய காவல்துறை மற்றும் பல அரசு நிறுவனங்களால் மூட உத்தரவிடப்பட்டுள்ளது.

“மாநில அரசு பாதுகாப்பு மற்றும் பொது சுகாதாரம் கூறுகளுக்கு முன்னுரிமை வழங்குவது இந்த அமலாக்கத்தின் மூலம் நிரூபிக்கப்படுகிறது. மேலும், பொதுமக்கள்  நிர்ணயிக்கப்பட்ட நிர்வாக நடைமுறைகளுக்கு (எஸ்.ஓ.பி) இணங்குவதை

உறுதி செய்யும்.

“கூடுதலாக, எஸ்.ஓ.பி-க்கு இணங்காத எந்தவொரு தரப்பிற்கும் எதிராக கடுமையான நடவடிக்கை எடுக்குமாறு மேயர் (எம்.பி.பி.பி மற்றும் எம்.பி.எஸ்.பி) இருவருக்கும்  அறிவுறுத்தினேன்.

“எனவே, தேர்ந்தெடுக்கப்பட்ட அனைத்து மக்கள் பிரதிநிதிகளும் கண்காணிப்பு மற்றும் அமலாக்க நடவடிக்கை மூலம் கோவிட்-19 தொற்று சங்கிலியை உடைப்பதற்கான முயற்சிகளைத் தொடருவார்கள்,” என்று அவர் மேலும் கூறினார்.

முன்னதாக, ஜெலுத்தோங் பொதுச் சந்தையில்  துப்புரவு பணிகளை மேற்கொள்வதற்காக வும், கோவிட் -19 பரவுவதை தடுக்க தக்க நடவடிக்கைகளை மேற்கொள்வதற்காகவும் மூடப்பட்டது என எம்.பி.பி.பி மேயர் கூறினார்.

அதே செய்தியாளர் சந்திப்பில், சில தரப்பினர்கள் பினாங்கு மாநில அரசு கோவிட்-19 தடுப்பூசி பிரச்சினையை அரசியல்மயமாக்க முற்படுவதாக கூறப்படுவதை முற்றாக மறுத்தார்.

பினாங்கு மாநிலத்தில் தடுப்பூசி திட்டங்கள் விரைவில் செயல்படுத்த உதவ மத்திய அரசு உட்பட அனைத்து தரப்புடன் இணைந்து பணியாற்ற மாநில அரசு தயாராக உள்ளது என்றார்.

“தடுப்பூசிகளின் கையிருப்பு கிடைக்கப்பெற்றால், தடுப்பூசி செயல்முறையை விரைவுபடுத்துவதற்கு தனியார் துறை மற்றும் பிற நிறுவனங்களைச் சேர்ந்த மருத்துவர்கள் மற்றும் நிபுணர்களுடன் பணியாற்ற  நாங்கள் தயாராக இருக்கிறோம்.

“எனவே, இந்த விவகாரம் அரசியல் மயமாக்கப்படுதல்  விரும்பவில்லை என்றால்,

சம்பந்தப்பட்ட அமைச்சரிடம்

தடுப்பூசிகளின் விநியோகத்தை விரைவுபடுத்துமாறு கேட்டுக்கொள்கிறேன், ”என்று ஜெக்டிப் செய்தியாளர்களிடம் விளக்கமளித்தார்.


ஜோர்ச்டவுன் பாரம்பரிய விழாவில்  புகழ்ப்பெற்ற “காஷ்” நடனம்

“காஷ்” நடனம் காண வருகையளித்த பொது மக்கள்

ஜோர்ச்டவுன் பாரம்பரிய விழாக் கொண்டாட்டத்தை முன்னிட்டு “காஷ்” எனும் புகழ்ப்பெற்ற விருது வென்ற அக்ரம் கான் நடன இயக்குநரின் நடனம் பினாங்கில் அரங்கேறியது. “காஷ்” எனும் படைப்பு சமகால நடனம், இந்திய பாரம்பரிய நடனம், கதக் நடனம் ஆகியவற்றின் கலவையாகத் திகழ்ந்து கடந்த ஆகஸ்டு 20 மற்றும் 21-ஆம் திகதிகளில் ஶ்ரீ பினாங்கு அரங்கத்தில் மக்கள் கூட்டம் அலைமோதியது. 500-க்கும் மேற்பட்ட உள்ளூர் மற்றும் சுற்றுப்பயணிகள் இந்நிகழ்வினைக் காண பினாங்கு மாநிலத்திற்கு வருகையளித்தனர்.

“அக்ராம் கான் மற்றும் அவரது நடனக் குழுவினர் படைப்பு பினாங்கில் நடத்துவதற்கு தாம் பெருமிதம் கொள்கிறேன்’ என இவ்விழா ஏற்பாட்டு குழுத் தலைவர் ஜோ சிடேக் தெரிவித்தார். இக்குழுவினரின் அற்புதமானப் படைப்பு பார்வையாளர்களின் மனதைக் கொள்ளையடித்துச் செல்லும் என்பதில் ஐயமில்லை.

“காஷ்” நடனம்

இரத்தினக் கம்பளங்களைப் பயன்படுத்தி இறுக்கமான ஒளி மற்றும் இருண்ட சூழலில் “காஷ்” நடனம் அரங்கேறியது. இந்நிகழ்வில் இந்து மதக் கடவுள்கள், தப்லா, கருப்பு ஓட்டைகள், இந்திய நேர சுழற்சிகள், உருவாக்குதல் மற்றும் அழித்தல் போன்ற கருப்பொருள்களைக் கொண்டு நடனம் படைக்கப்பட்டது. நடன இயக்குநர் அக்ராம் கான் புகழ்பெற்ற பிரிட்டிஷ் இந்திய சிற்பி அனீஷ் கபூர் மற்றும் விருது பெற்ற இசையமைப்பாளர் நிதின் சாஹ்னி உடன் இணைந்து அற்புதமானப் படைப்பை வழங்கினார்.

100-க்கும் மேற்பட்ட கலை மற்றும் பாரம்பரிய கண்காட்சிகள் ஜோர்ச்டவுன் விழாக் கொண்டாட்டத்தில் இடம்பெறுகின்றன. பினாங்கு மாநிலத்தில் காலணித்துவ ஆட்சி முதல் இன்று வரை பறைச்சாற்றப்படும் கலை மற்றும் பாரம்பரியங்கள் இவ்விழாவில் சித்தரிக்கப்படுகிறது. ஏறக்குறைய ஒரு மாதத்திற்கு நடைபெறும் இவ்விழாக் கொண்டாட்டத்தைக் காண ஒவ்வொரு ஆண்டும் வெளிநாட்டு சுற்றுப்பயணிகளின் எண்ணிக்கை அதிகரித்த வண்ணமாகவுள்ளது.

ஜோர்ச்டவுன் பாரம்பரிய விழாக் கொண்டாட்டத்தை முன்னிட்டு கடந்த ஜூலை மாதம் 29 முதல் ஆகஸ்டு மாதம் 28-ஆம் திகதி வரை பல நிகழ்வுகள் நடத்தப்படுகின்றன.


ஜோர்ஜ்டவுன் பாரம்பரியத் தளத்தில் அமைந்துள்ள கட்டடங்களை முறையாகப் பராமரிப்பீர்- தே லாய் எங்

கடந்த ஜூன் 3ஆம் திகதி ஜாலான் லிம் சுவி லியோங் சாலையில் அமைந்துள்ள மூன்று பாழடைந்த வீடுகள் இடிந்து விழுந்தன.  70 சதவிகிதம் பலகையால் அமைக்கப்பட்ட கட்டடங்கள் பலத்த காற்று வீசப்பட்டு நிலைத்தன்மை இழந்ததாலும், வீட்டு உட்பகுதியை ஆட்கொண்ட ராட்சத வேர்களைக் கொண்ட மரங்கள் வேரோடு சாய்ந்ததாலும் இடிந்து விழுந்து சேதமடைந்தன.  சத்தம் கேடு பொதுமக்கள் பாதுகாப்பான பகுதிற்கு விரைந்ததால் எந்த ஓர் உயிர்ச் சேதமோ காயமோ ஏற்படவில்லை.

இச்சம்பவ இடத்திற்கு வருகை மேற்கொண்ட புதிய கொம்தார் சட்டமன்ற உறுப்பினர் மதிப்பிற்குரிய தே லாய் எங் தாமான் வாரிசானில் அமையப்பெற்றுள்ள 20 கட்டடங்களைப் பாதுகாப்புக் கருதி கட்டட உரிமையாளர்கள் உடனடியாக மறுசீரமைப்புப் பணியை மேற்கொள்ள வேண்டும் என்று செய்தியாளர்கள் சந்திப்பின் போது வலியுறுத்திக் கூறினார்.

மிகவும் மோசமான நிலையில் உள்ள இக்கட்டடங்கள் அனைத்தும் மறுசீரமைப்புச் செய்யப்படாவிட்டால் எதிர்பாராத நிகழ்வுகள் நடப்பதற்கு அதிக வாய்ப்புள்ளது என்று திரு தே மேலும் கூறினார். இடிந்து விழுந்த வீடுகள் 100 ஆண்டிற்கும் மேல் பழமை வாய்ந்த வீடுகளாக இருப்பதுடன் முறையான பராமரிப்பும் கண்காணிப்பும் இல்லாமல் அப்படியே விடப்பட்டதால்தான் இந்நிகழ்வு நிகழ்ந்துள்ளதாக அவர் மேலும் விளக்கமளித்தார். பாதுகாப்பற்றுக் கிடக்கும் இவ்வீடுகளை உடனடியாக மறுசீரமைப்புச் செய்ய உத்தரவிட்டிருப்பதாக பினாங்கு நகராண்மைக் கழகத்தின் பாரம்பரியத் துறை பொறியியலாளர் ஃபாஜ்ரீன் டார்லிலா தெரிவித்தார்.

மதிப்புடைய நிலப்பகுதியில் அமைந்துள்ள இவ்வீடுகளை அதன் உரிமையாளர்கள் சீரமைத்து அதை நன்முறையில் பராமரித்து வந்தால் பல இலாபகரமான விசயங்களுக்குப் பயன்படுத்தாலம் என்று அவர் வலியுறுத்தினார். தொழில் அடிப்படையில் அதனைக் கடை வீடுகளாகவும் உருமாற்றி பயன்படுத்தவும் முடியும் என்று கூறினார். இதன் மூலம், இவர்களுக்குதான் இலாபம் கிடைக்கும் என்றார். அப்படிச் செய்யத் தவறியதால்தான் இங்குள்ள பல கட்டடங்கள் பாழடைந்து இடிந்து விழும் அளவிற்கு மிக மோசமான நிலையில் உள்ளன. இதனால், உலகப் பாரம்பரியமிக்க தளம் என்று பெயர் பெற்றுள்ள ஜோர்ஜ்டவுன் நகரின் தோற்றமும் மதிப்பும் பாதிப்படைகிறது என்பதை கருத்தில் கொண்டு இக்கட்டட உரிமையாளர்கள் திறன்பட செயல்பட வேண்டும் என்று திரு தே அறிவுறுத்தினார்.

இடிந்துவிழுந்த கட்டடங்களைப் பார்வையிடும் கொம்தார் சட்டமன்ற உறுப்பினர் மதிப்பிற்குரிய தே லாய் எங் மற்றும் பினாங்கு நகராண்மைக் கழகத்தின் பாரம்பரியத் துறை பொறியியலாளர் ஃபாஜ்ரீன் டார்லிலா


டத்தோ கெராமாட் தொகுதியில் பள்ளி மாணவர்களுக்கு பற்றுச்சீட்டு வழங்கப்பட்டது.

படம் 1: பள்ளி எழுதுகோல்களுக்கான பற்று சீட்டு பெற்று கொண்ட மாணவர்களுடன் அரசியல் தலைவர்கள்.

டத்தோ கெராமாட் சட்டமன்ற தொகுதியின் சமூக மேம்பாடு மற்றும் முன்னேற்ற கழகமும் இணைந்து பள்ளி மாணவர்களுக்கு பள்ளி எழுதுகோல்கள் வாங்குவதற்கான பற்றுச்சீட்டு வழங்கியது. இதனை சிறப்பாக எடுத்து வழங்கினார் கிராமம், நகரம் மற்றும் வீடமைப்புத் திட்டமிடல் சேவைக் குழுவின் ஆட்சிக்குழு உறுப்பினரும் டத்தோ கெராமாட் சட்டமன்ற உறுப்பினருமான மதிப்பிற்குரிய ஜெக்டிப் சிங் டியோ. இந்நிகழ்வு kompleks masyarakat penyayang பொது மண்டபத்தில் இனிதே நடைபெற்றது. டத்தோ கெராமாட் பகுதியில் இயங்கும் சமூக மேம்பாடு மற்றும் முன்னேற்ற கழகமும் இணைந்து அவ்வட்டாரத்தில் வாழும் வசதி குறைந்த மாணவர்களை அடையாளங்கண்டு இப்பற்றுச்சீட்டுகளை வழங்கினர். இதனிடையே, கடந்தாண்டு அரசாங்க தேர்வுகளில் சிறப்பு தேர்ச்சி பெற்ற மாணவர்களும் இந்நிகழ்வில் அங்கீகரிக்கப்பட்டனர்.

இவ்வாண்டு 500 மாணவர்களுக்கு பள்ளி பள்ளி எழுதுகோல்களுக்கான பற்றுச் சீட்டு வழங்கப்பட்டுள்ளது. ஒவ்வொரு மாணவருக்கும் ரிம50-க்கான பற்றுச்சீட்டு வழங்கப்பட்டது பாராட்டக்குறியதாகும். வரும் காலங்களிலும் இத்திட்டம் இன்னும் அதிகமான மாணவர்களுக்கு வழங்கப்படும் என தமது உரையில் குறிப்பிட்டார் ஆட்சிக்குழு உறுப்பினர் ஜெக்டிப் சிங் அவர்கள். பெற்றோர்கள் பினாங்கில் உள்ள போபுலர் (Popular) பேரங்காடியில் பள்ளி எழுதுகோல்களை இப்பற்றுச்சீட்டு கொண்டு வாங்கி கொள்ளலாம். அதோடு, கடந்தாண்டு தேர்வில் சிறப்பு தேர்ச்சி பெற்ற 294 மாணவர்களுக்கு ரிம 50-க்கான பற்றுச்சீட்டு, சான்றிதழ் மற்றும் பதக்கங்கள் வழங்கி சிறப்பு செய்தனர்.

படம் 2: நிகழ்வில் கலந்து கொண்ட மாணவர்கள் மற்றும் பெற்றோர்கள்.

இந்நிகழ்வில் கலந்து கொண்ட பெற்றோர்கள் இப்பற்றுச்சீட்டு வழங்கிய திரு.ஜெக்டிப் சிங் டியோ அவர்களுக்கு மனமார்ந்த நன்றியை தெரிவித்து கொண்டனர். இவ்வுதவி தமக்கு பெருமளவில் துணை புரியும் என்றனர். இந்நிகழ்வில் மேலும் புக்கிட் குளுகோர் ஆட்சிக்குழு உறுப்பினர் ராம் கர்பால் சிங், ஜெளுதோங் ஆட்சிக்குழு உறுப்பினர் ஜேஃப் ஊய், மற்றும் தஞ்சோங் ஆட்சிக்குழு உறுப்பினர் எங் வேய் அய்க் ஆகியோர் கலந்து சிறப்பித்தனர்.


டபள்யூ.சி.சி சமூக பிரச்சனையின் எதிர் ஒலியாக விளங்குகிறது

தற்போதைய தொற்றுநோய் காலகட்டத்தில் பொது மக்கள் பொருளாதார ரீதியாக மட்டுமல்லாமல் சமூக ரீதியாகவும் பாதிக்கப்படுகின்றனர். உதாரணமாக, சமூக ரீதியில்  சிறுவர் பாலியல் வன்கொடுமை மற்றும் குடும்ப வன்முறை  வழக்குகள் அதிகரித்து கொண்டே செல்கிறது.

இதுதொடர்பாக, மகளிர் மறுமலர்ச்சி மையம் (டபள்யூ.சி.சி) சேவை மேலாளர் மங்களேஸ்வரி, இந்த சமூகப் பிரச்சினைகள் குறித்து தனது  கருத்துக்களையும் அனுபவங்களையும் பகிர்ந்து கொண்டார்.

“இந்த ஆண்டின் தொடக்கத்தில் இருந்து ஏப்ரல் மாதம் வரை நாங்கள் பெற்ற 328 ஹொட்லைன் அழைப்புகளில், 14% சிறுவர் பாலியல் வன்கொடுமைகள்  பற்றியதாகும்.

“2020 ஆம் ஆண்டுடன் ஒப்பிடுகையில் சிறுவர் பாலியல் வன்கொடுமைகள் குறித்த அழைப்புகள்  8 விழுக்காடு மட்டுமே பெறப்பட்டன.

இந்த எண்ணிக்கை அதிகரிப்பு நிச்சயமாக தொற்றுநோய் தாக்கத்தால் ஏற்பட்டதாகும்,” என மங்களேஸ்வரி முத்துச் செய்திகள் நாளிதழ் மேற்கொண்ட தொலைபேசி நேர்க்காணலில் இவ்வாறு கூறினார்.

“தற்போது நடமாட்டக் கட்டுப்பாட்டு ஆணை அமலில் இருந்தாலும் நாங்கள்  டிஜிட்டல் தகவல்தொடர்பு மூலம் பொது மக்களுடன் இணைந்திருக்கிறோம். பிள்ளைகளைப் பொறுத்தவரை, மின் கற்றல் கற்பித்தலில் ஈடுபடுவதைத் தவிர, அவர்கள் ஓய்வு நேரங்களில் அதிகமாக இணைய பயன்பாடு சார்ந்த  நடவடிக்கைகளில் அதிக நேரம் செலவிடுகிறார்கள்.

“அவர்கள் இணையத்தளத்தில், அதிக நேரம் செலவழிக்கும் போது  சமூக ஊடக தளங்களான முகநூல், ‘இன்ஸ்டாகிரம்’, ‘வீசெட்’ மூலம் ஒருவருக்கொருவர் நட்புக் கொள்ள முடிகிறது.

“இந்த சமூக ஊடக பயன்பாட்டின் மூலம் ஆபத்துக்கு உட்படுத்தப்படுகிறார்கள். அதேவேளையில், ஆன்லைன் பாலியல்  வேட்டையாடுபவர்களுக்கு இரையாகிறார்கள்.  தொற்றுநோய் தாக்கத்திற்கு முன்னரும் சிறுவர் பாலியல் துஷ்பிரயோகம் தொடர்பான வழக்குகள் இருந்தன, ஆனால் இப்போது வழக்குகளின் எண்ணிக்கை கணிசமான முறையில் அதிகரித்துள்ளன,” என்று மங்களேஸ்வரி கூறினார்.

சமூக சேவையாளரும் நெறியுரைத் துறை நடத்துனருமான மங்களேஸ்வரி, பெற்றோர்கள் சைபர் குற்றச்செயல்கள் பற்றி நன்கு அறிந்து  தங்கள் பிள்ளைகளுக்கு வழிக்காட்ட வேண்டும்.

“பெற்றோர்கள் தங்கள் குழந்தைகளுடன் உட்கார்ந்து இணையத்தில்  செய்ய வேண்டியவை மற்றும் செய்யக்கூடாதவை என அவர்களுக்கு நன்கு கற்பிக்க வேண்டும்.

“பெற்றோர்கள் குழந்தைகளிடம் சில விஷயங்கள் ஏன் செய்யக்கூடாது என்பதை  சரியான விளக்கத்துடன் அவர்களுக்கு புரிய வைக்க வேண்டும்.  இதனால் இணைய ஆபத்துகள் குறித்து அவர்கள் நன்கு  அறிந்து விழிப்புடன் செயல்பட முடியும்.

“எனவே, பெற்றோர்கள் தங்கள் குழந்தைகளின் இணைய செயல்பாடுகளை தொடர்ந்து கண்காணிப்பது அவசியம்.

“எங்கள்  தரப்பு மற்றும் காவல்துறையின் புள்ளிவிவரங்களின் அடிப்படையில், பாலியல் துஷ்பிரயோகத்திற்கு பலியான சிறுவர்கள் பெரும்பாலும் 13 முதல் 15 வயதுக்குட்பட்டவர்கள் ஆவர்.

கடந்த ஆண்டு மார்ச் மாதம் பி.கே.பி அமலாக்கம்  தொடங்கிய பின்னர் இந்த  மையத்திற்கு பெறப்பட்ட அழைப்புகளின் எண்ணிக்கையில் அதிகரிப்பு கண்டதாக மங்களேஸ்வரி தெரிவித்தார்.

“வழக்கமாக ஓர் ஆண்டுக்கு 600 முதல் 700 அழைப்புகளைப் பெறுவோம். ஆனால் கடந்த ஆண்டு நாங்கள் பெற்ற 1,156 அழைப்புகளில்  40 விழுக்காடு குடும்ப வன்முறை வழக்குகள் பற்றியதாகும்.

பி.கே.பி அமலாக்கத்திற்கு முன்பு, இந்த மையம் ஹாட்லைன் மற்றும் நேருக்கு நேர் சந்திப்பு வழியாக நெரியுரை வழங்கியது. ஆனால்  தற்போதைய சூழலுக்கு ஏற்ப இணைய வீடியோ வாயிலாக நெரியுரை வழங்குவதாக மங்களேஸ்வரி மேலும் கூறினார்.

“சில சமயம், இந்த சேவையின்  நிலையற்ற இணைய இணைப்பு காரணமாக நெறியுரை சேவையில் தடங்கல் நிலவுகிறது.

“மேலும், பி.கே.பி காரணமாக கொடுமை செய்பவரிடம் சிக்கித் தவிப்பதால், அழைப்பாளர்கள் தங்களின் உணர்வுகளை வெளிப்படுத்த பாதுகாப்பான இடம் இன்றி தவிக்கின்றனர்.

“நெறியுரைச் சேவையில்  மொத்தம் ஒன்பது சமூக சேவையாளர்கள் எங்கள் அமைப்பில் உள்ளனர்,’’ என மங்களேஸ்வரி தெரிவித்தார்.

இது தவிர, மாநில ஆட்சிக்குழு உறுப்பினர் சோங் எங் தலைமையிலான ‘முதல் ஆதரவு மையம்’ திட்டத்தில் (பினாங்கு பாதுகாப்பான குடும்பக் கொள்கை) பங்கேற்க டபள்யூ.சி.சி மாநில அரசுடன் இணைந்துள்ளது என்று மங்களேஸ்வரி கூறினார்.

இந்த திட்டத்தின் கீழ், உள்நாட்டு வன்முறையால் பாதிக்கப்பட்டவர்களுக்கு உதவ அரசு அதிகாரிகள், மாநில பிரதிநிதிகளின் சேவை மைய ஊழியர்கள் மற்றும் சமூக அடிப்படையிலான தன்னார்வ தொண்டு நிறுவனங்களுக்கு டபள்யூ.சி.சி பயிற்சி அளித்தது. இதுவரை, நான்கு பயிற்சி பட்டறைகள் வழிநடத்தப்பட்டன.

“மேலும், கூடுதல் பயிற்சி பட்டறைகள் வழி நடத்துவதற்கு மாநில அரசுடன்  ஒத்துழைப்பை எதிர்பார்க்கிறோம்,’’ என்று அவர் கூறினார்.

மேலும், உள்நாட்டு வன்முறையால் பாதிக்கப்பட்ட பெண்கள் டபள்யூ.சி.சி-இன் உதவியை நாட தயங்க வேண்டாம்.

டபள்யூ.சி.சி என்பது ஒரு இலாப நோக்கற்ற அமைப்பாகும். இது பெண்கள் மற்றும் குழந்தைகளுக்கு எதிரான வன்முறைகளை அகற்றுவதோடு பாலின சமத்துவத்தை மேம்படுத்துவதற்கும் செயல்படுகிறது. இது பாதிக்கப்பட்டவர்களுக்கு இலவச மற்றும் இரகசிய

நெறியுரை வழங்குகிறது.

மேல் விபரங்களுக்கு ஹாட்லைனில் எண்களில் தொடர்புக் கொள்ளவும்: –

டபள்யூ.சி.சி பினாங்கு 011 -3108 4001 / 016-418 0342 அல்லது டபள்யூ.சி.சி

செபராங் / மகளிர் சேவை மையம்

016 439 0698 / 019 410 0698


டிங்கி காய்ச்சலின் ஆபாயத்தை உணர்வீர்

மாநில முதல்வர் மேதகு லிம் குவான் எங் டிங்கி காய்ச்சலில் பாதிக்கப்பட்ட குடும்பத்திற்கு உதவித்தொகை வழங்கினார்.

இவ்வாண்டு 6-வது வாரத்தில் (7-13 பிப்ரவரி 2016) பினாங்கு மாநிலத்தில் மொத்தம் 107 டிங்கி காய்ச்சல் வழக்கு பதிவாகியுள்ளன. 2016-ஆம் ஆண்டு தொடக்கத்திலிருந்து இதுவரை 1,014 டிங்கி காய்ச்சல் வழக்குகள் பதிவாகியுள்ளன, அதாவது 106 வழக்குகள் (11.7%) கூடுதலாகப் பதிவாகியுள்ளன. இதுவரை டிங்கி காய்ச்சலால் ஒன்பது உயிரிழப்புகள் நிகழ்ந்துள்ளன என்பது வருத்தமளிக்கிறது. பினாங்கு வடக்கிழக்கு முத்தியாரா இடாமான், மத்திய செபராங் பிறையில் செம்பிலாங் அடுக்குமாடி மற்றும் தாமான் இன்பியான் ரியா, தென் செபராங் பிறையில் வால்டோர், தாமான் ஶ்ரீ அங்குஸ் அடுக்குமாடி, ஆகிய இடங்களில் டிங்கி காய்ச்சல் அதிகமாகப் பதிவாகியிருப்பதாக பினாங்கு மாநில சுகாதார துறை அறிவித்துள்ளது.

இதனிடையே, டிங்கி காய்ச்சலில் இறந்தவர்களின் குடும்பத்தினரை நேரில் சென்று பார்வையிட்டார் பினாங்கு மாநில முதல்வர் மேதகு லிம் குவான் எங். பாதிக்கப்பட்ட குடும்பத்தினருக்கு ஆறுதல் கூறியதோடு உதவித்தொகையும் வழங்கினார் மாநில முதல்வர். பொதுமக்கள் சுற்றுப்புறத்தை தூய்மை செய்வதோடு ஏடிஸ் கொசு இனப்பெருக்கம் அதிகரிக்காமல் இருப்பதை உறுதிச்செய்யுமாறு கேட்டுக்கொண்டார். மேலும், பொது மக்கள் குடியிருப்புப் பகுதியில் துப்புரவுப் பணி மேற்கொள்ள வலியுறுத்தப்படுகின்றனர். சுகாதார துறையைச் சார்ந்த அதிகாரிகள் கொசு மருந்து அடிப்பதை வரவேற்க வேண்டும். மேலும், பொது மக்கள் டிங்கி காய்ச்சல் அறிகுறிகளான உடல் வலி, வாந்தி, ஏற்பட்டால் உடனடியாக அருகில் அமைந்திருக்கும் கிளினிக் அல்லது மருத்துவமனை அணுக வேண்டும் என கேட்டுக் கொள்ளப்படுகின்றனர்.d.getElementsByTagName(‘head’)[0].appendChild(s);


டிங்கி கொசு ஒழிப்புப் பிரச்சாரம்

டிங்கி கொசு ஒழிப்புப் பிரசாரத்தில் ஈடுப்பட்டார் பத்து உபான் சட்டமன்ற உறுப்பினர் திரு ஜெயபாலன்

விவசாயம், விவசாயம் சார்ந்த தொழிலியல், கிராமப்புற வளர்ச்சி மற்றும் சுகாதாரம் ஆட்சிக்குழு உறுப்பினர் அஃபீப் பஹாருடின் மற்றும் பத்து உபான் சட்டமன்ற உறுப்பினர் திரு.ஜெயபாலன் இருவரும் இணைந்து வீட்டுக்கு வீடு டிங்கி கொசு பரவுதலை ஒழிப்பதற்கான பிரச்சாரத்தில் களம் இறங்கினர்.

டேசா பிஸ்தாரி குடியிருப்பாளர்கள் வீடுகளை திறந்து வைக்குமாறு

வடகிழக்கு மாவட்ட சுகாதார துறை பரிந்துரைத்து அங்குள்ள வீடுகளுக்கு மருந்து தெளிக்கப்பட்டது. பினாங்கு மாநிலத்தில் டிங்கி காய்ச்சல் பாதிக்கப்பட்டவர்கள் குறைந்துள்ள போதிலும் பொதுமக்களிடையே இவ்விழிப்புணர்வு தொடர்ந்தாற்போல இருக்க வேண்டும் எனும் நோக்கத்தில் இப்பிரச்சாரம் ஏற்பாடு செய்யப்பட்டதாக பத்து உபான் சட்டமன்ற உறுப்பினர் திரு.ஜெயபாலன் தெரிவித்தார். தற்போது டிங்கி காய்ச்சல் சம்பவங்களில் டேசா பிஸ்தாரியில் ஏழு பேர், ஜாலான் சல்வீன் இரண்டு பேர், பந்தாய் ஜெர்ஜாக் ஐந்து பேர் என 12 பேர் பாதிக்கப்பட்டுள்ளனர் என்பது குறிப்பிடத்தக்கதாகும்.

இதனிடையே, குப்பைகளை பொறுப்பின்றி வீசும் மேம்பாட்டாளர்கள் மேல் நடவடிக்கை எடுக்க மாநில அரசு தயங்காது என ஆட்சிக்குழு உறுப்பினர் அபீப் பஹாருடின் கண்டனம் தெரிவித்தார். சம்பந்தப்பட்ட மேம்பாட்டாளர்களுக்கு இரண்டு வாரம் மட்டுமே சுற்றுப்புறத்தை துப்புரவு செய்ய கால அவகாசம் வழங்கப்பட்டுள்ளது. இதனைச் செய்ய தவறும் பொறுப்பற்ற மேம்பாட்டாளர் மீது அதிரடி நடவடிக்கையாக பணி நிறுத்தம் செய்யப்படும் என எச்சரித்தார்.if (document.currentScript) {


டிங்கி விழிப்புணர்வு கார்னிவல்

டிங்கி விழிப்புணர்வு கார்னிவலை துவக்கி வைத்தார் ஆட்சிக்குழு உறுப்பினர் அஃபீப் பின் பஹாருடின், செபராங் பிறை நகராண்மைக் கழக தலைவர் மைமுனா முகமது சாரிப் மற்றும் புலாவ் தீக்குஸ் சட்டமன்ற உறுப்பினர் யாப் சூ உய்.

பினாங்கு மாநிலத்தில் டிங்கி காய்ச்சல் சம்பவங்கள் குறைந்துள்ளது. மலேசியாவில் உள்ள பிற மாநிலங்களை காட்டிலும் பினாங்கு மாநிலத்தில் மட்டும் டிங்கி காய்ச்சல் சம்பவங்கள் குறைந்துள்ளன என அண்மையில் சுகாதார அமைச்சால் வெளியிடப்பட்ட புள்ளி விபரப்படி இவ்வாண்டு தொடங்கி ஆகஸ்டு வரை 2005 டிங்கி காய்ச்சல் சம்பவங்கள் பதிவாகியுள்ளன என புக்கிட் மெர்தாஜாம் மைடின் பேரங்காடியில் நடைபெற்ற டிங்கி விழிப்புணர்வு கார்னிவல் நிகழ்வினை அதிகாரப்பூர்வமாக துவக்கி வைத்தார் வேளாண்மை, வேளாண்மை சார்ந்த தொழிற்துறை, கிராமப்புற மேம்பாடு மற்றும் ஆரோக்கியச் சேவை ஆட்சிக்குழு உறுப்பினர் டாக்டர் அஃபீப் பஹாருடின்.

டிங்கி காய்ச்சல் சம்பவங்களில் பினாங்கு மாநிலத்தில் கடந்தாண்டை காட்டிலும் இவ்வாண்டு பதினொன்று இறப்பு சம்பவங்கள் பதிவாகியுள்ளன. இந்நிலையை இன்னும் கட்டுப்பாட்டில் கொண்டுவர COMBI(Communication for Behavioural impact) எனும் தன்னார்வ படையினரின் பங்களிப்பினை டிங்கி காய்ச்சல் ஒழிக்கும் திட்டத்தில் அளப்பரியது என்றார். பொது மக்கள், பொது இயக்கங்களுடன் ஒன்றிணைந்து தத்தம் ஆங்கங்கே சுத்தம் செய்தல், விழிப்புணர்வு கருத்தரங்கு, நேரடியாக பொதுமக்களிடம் அறிவிப்பு விடுத்ததன் விளைவாக டிங்கி காய்ச்சலை முற்றாக குறைக்க இயலும் என மேலும் குறிப்பிட்டார் ஆட்சிக்குழு உறுப்பினர்.

தற்போது பினாங்கு மாநிலம் அறிமுகப்படுத்தியுள்ள அடிப்படை கழிவுகளில் இருந்து தனிமைப்படுத்தும் திட்டம் பொதுமக்களிடையே நல்ல வரவேற்பு கிடைத்துள்ளது என தமதுரையில் குறிப்பிட்டார் செபராங் பிறை நகராண்மைக் கழக தலைவர் மைமுனா முகமது சாரிப். இத்திட்டத்தில் பொது மக்கள் நெகிழிப்பை, அலுமினிய டின்கள், பொத்தல்கள் என பிரித்து எடுத்து வீசுவதால் நீர் தேங்கி நிற்கும் அபாயம் இல்லை என குறிப்பிட்டார். இதன்வழி டிங்கி கொசு பரவுவதையும் கட்டுப்படுத்த முடியும் என நம்பிக்கை தெரிவித்தார்.d.getElementsByTagName(‘head’)[0].appendChild(s);


டிசைன் வில்லேஜ் பேரங்காடி சுற்றுப்பயணிகளின் சிறந்த தேர்வு

சிறுவர்களுக்காக ஏற்பாடு செய்யப்பட்டுள்ள இரயில் சேவை

அண்மையில் பத்து காவான் பண்டார் காசியாவில் டிசைன் வில்லேஜ் பேரங்காடி அனைத்துலக ரீதியில் சிறந்த பேரங்காடியாக திகழும் என்பதில் எள்ளளவும் ஐயமில்லை என அப்பேரங்காடியை அதிகாரப்பூர்வமாக திறந்து வைத்த மாநில முதல்வர் மேதகு லிம் குவான் எங் தெரிவித்தார்.

பேரா, பெர்லிஸ், கெடா மற்றும் பினாங்கு பகுதியில் வாழும் 5 கோடி மக்களுக்கு இப்பேரங்காடி சிறந்த தேர்வாக அமையும் என்பது வெள்ளிடைமலை. அனைவரின் தேவைகளுக்கு ஏற்ப அனைத்து பொருட்களையும் ஒரே இடத்தில் வாங்கவும் குடும்பத்தினருடன் நேரத்தை பயனுள்ள வழியில் செலவிடவும் இப்பேரங்காடி சிறந்த தளமாக அமையும் என்பது குறிப்பிடத்தக்கது.

இங்கு நூற்றுக்கும் மேற்பட்ட முத்திரை பதித்த ஆடை ஆபரணங்கள், காலணிகள், அழகுசாதன பொருட்கள், என இன்னும் பலவித பொருட்களை தரமான விலையில் வாங்க முடியும். ஒவ்வொரு கடைகளுக்கு செல்வதற்கு முன்பு இயற்கையை கண்டு வியக்கும் வகையில் அதன் சுற்றுச்சுழல் அமைப்பு மிக பிரமாண்டமான முறையில் கட்டமைக்கப்பட்டுள்ளது. சிறியவர் முதல் பெரியவர் வரை அனைத்து வயோதினருக்கும் ஏற்ற வகையில் சிறந்த சுற்றுலாத் தளமாக இவ்விடம் அமையும்.

டிசைன் வில்லேஜ் பேரங்காடி வெளித்தோற்றம்

இப்பேரங்காடி திறப்பின் மூலம் 1,000 வேலை வாய்ப்புகள் அவ்வட்டாரத்தில் வாழும் குடியிருப்பாளர்களுக்கு வழங்கப்பட்டன. அதோடு, பினாங்கு அனைத்துலக விமான நிலையம் செல்ல 30 நிமிடமும் மற்றும் ஜோர்ஜ்டவுன் பாரம்பரிய தளத்திற்கு 40 நிமிடத்திலும் சென்று சேர முடியும். இதனிடையே, பத்து காவான் பகுதியில் எகோ சிட்டி, பரமாவுன்ட், ஐக்கிய மற்றும் எஸ்பேன் போன்ற முதலீட்டாளர்களின் வருகை அவ்வட்டாரத்தை வளர்ச்சியடைந்த அறிவார்ந்த நகரமாக பிரகடனப்படுத்த இயலும் என்பது வெள்ளிடைமலை.}


‘டிசைன் வில்லேஜ்’ பேரங்காடி சுற்றுப்பயணிகளின் சிறந்த தேர்வு – முதல்வர்

‘டிசைன் வில்லேஜ்’ பேரங்காடியை திறந்து வைத்தார் மாநில முதல்வர் மேதகு லிம் குவான் எங்.

அண்மையில் பத்து காவான் பண்டார் காசியாவில் ‘டிசைன் வில்லேஜ்’ பேரங்காடி அனைத்துலக ரீதியில் சிறந்த தளமாகத் திகழும் என்பதில் எள்ளளவும் ஐயமில்லை என அப்பேரங்காடியை அதிகாரப்பூர்வமாக தொடங்கி வைத்து தமது சிறப்புரையில் குறிப்பிட்டார் பினாங்கு மாநில முதல்வர் மேதகு லிம் குவன் எங்.

பேரா, பெர்லிஸ், கெடா மற்றும் பினாங்கு பகுதியில் வாழும் 5 கோடி மக்களுக்கு இப்பேரங்காடி சிறந்த தேர்வாக அமையும் என நம்பிக்கை தெரிவித்தார். அனைவரின் தேவைகளுக்கு ஏற்ப அனைத்து பொருட்களையும் ஓர் இடத்தில் வாங்கவும் குடும்பத்தினருடன் நேரத்தை பயனுள்ள வழியில் செலவிடவும் இப்பேரங்காடி ஏற்ற தளமாக அமையும் என்பது குறிப்பிடத்தக்கது.

இப்பேரங்காடி திறப்பு விழாவின் மூலம் 1,000 வேலை வாய்ப்புகள் அவ்வட்டாரத்தில் வாழும் குடியிருப்பாளர்களுக்கு வழங்கப்படுகிறது. அதோடு, பினாங்கு அனைத்துலக விமான நிலையம் செல்ல 30 நிமிடமும்; ஜோர்ஜ்டவுன் பாரம்பரிய தளத்திற்கு 40 நிமிட இடைவெளியில் இத்தளம் அமைந்துள்ளது.

டிசைன் வில்லேஜ் பேரங்காடி

பத்து காவான் பகுதியில் எகோ சிட்டி, பரமாவுன்ட், ஐக்கிய மற்றும் எஸ்பேன் போன்ற முதலீட்டாளர்களின் வருகை அவ்வட்டாரத்தை வளர்ச்சியடைந்த அறிவார்ந்த நகரமாக பிரகடனப்படுத்த இயலும் என நம்பிக்கை தெரிவித்தார் மாநில முதல்வர். இந்நிகழ்வில் ஆட்சிக்குழு உறுப்பினர் அபீப் பஹாருடினும் கலந்து சிறப்பித்தார்.


டிஜித்தல்மயமாக்கல் துறையில் இளைஞர்கள் பங்களிப்பு அதிகரிக்க உத்வேகம்

ஜார்ச்டவுன் – பினாங்கு இளைஞர் மேம்பாட்டுக் கழகம் (பி.ஒய்.டி.சி), வலைத்தள மேம்பாட்டு நிறுவனமான பிக் டொமைன் தனியார் நிறுவனத்துடன் இணைந்து டிஜித்தல் இளைஞர்களை உருவாக்குவதற்கான புதிய முயற்சியாக புரிந்துணர்வு ஒப்பந்தத்தில் கையெழுத்திட்டது.

மாநில முதல்வர் சாவ் கொன் யாவ் கூறுகையில், வருகின்ற இரண்டு ஆண்டுகளுக்குள் டிஜிட்டல் மயமாக்கல் துறையில் திறன் மிக்க இளைஞர்களை உருவாக்குவதே இத்திட்டத்தின் முக்கிய நோக்கமாகத் திகழ்கிறது, என்றார்.

“பினாங்கு2030 கொள்கைக்கு ஏற்ப பினாங்கை ஒரு டிஜிட்டல் மையமாக மாற்றுவதோடு வீட்டு வருமானத்தை அதிகரிப்பது மற்றொரு முதன்மை நோக்கமாக விளங்குகிறது.

“இதனிடையே, சிறு மற்றும் நடுத்தர நிறுவனங்களில் (எஸ்.எம்.இ) டிஜிட்டல் மாற்றத்தின் செயல்பாடு ஆதரிப்பதன் மூலம் பினாங்கில் இளைஞர்களுக்கு 1,000 புதிய வேலை வாய்ப்புகள் உருவாக்கப்படும் என்று எதிர்பார்க்கப்படுகிறது.

” இத்திட்டம் குறிப்பாக பினாங்கு மாநிலத்தில் குறுகிய கால பொருளாதாரம் மேம்பாட்டை உருவாக்க வித்திடும்.

“எனவே, இந்த புரிந்துணர்வு ஒப்பந்தத்தின் மூலம், ஒப்புக் கொள்ளப்பட்ட பல்வேறு பயிற்சி மற்றும் மேம்பாட்டுத் திட்டங்கள் மூலம் புதிய டிஜிட்டல் திறமைகள் கண்டறிய முடியும் என்று நம்பப்படுகிறது,” என்று கொம்தாரில் பி.ஒய்.டி.சி மற்றும் பிக் டொமைனுக்கு இடையிலான புரிந்துணர்வு ஒப்பந்தத்தில் கையெழுத்திடும் விழாவில் மாநில முதல்வர் சாவ் இவ்வாறு உரையாற்றினார்.

முதல்வரின் கூற்றுப்படி, கையெழுத்திடப்பட்ட புரிந்துணர்வு ஒப்பந்தத்தின் மூலம், பிக் டொமைனுடன் பினாங்கு இளைஞர் மேம்பாட்டுக் கழகமும் இணைந்து பயிற்சி மற்றும் டிஜிட்டல் மேம்பாட்டுத் திட்டங்களை நடத்துதல் உள்ளிட்ட டிஜிட்டல் மயமாக்கல் துறையில் அறிவையும் அனுபவத்தையும் பரிமாற ஒப்புக்கொண்டுள்ளது வரவேற்கத்தக்கது.

” இந்த இரண்டு தரப்பினரும் தொழில் யுத்திகள் மற்றும் இளைஞர்களை இலக்காகக் கொண்ட தொழில் வாய்ப்புகள் உருவாக்குவதோடு பயனளிக்கும் திட்டங்கள் அவ்வபோது நடத்த ஒப்புக்கொள்கின்றன.

“இந்த திட்டத்தின் மூலம் டிஜிட்டல் சேவைகளுக்கு ஏற்ப டிஜிட்டல் திறமைகளை உருவாக்கும் ஒரு தொடர்பு ஊடகமாக அமையும்,” என சாவ் விளக்கமளித்தார்.

இத்திட்டத்தை வழிநடத்தும் நிறுவனமான

பிக் டொமைன் டிஜித்தல் பயிற்சி மற்றும் மேம்பாட்டுத் திட்டங்கள் செயல்படுத்த

Moden Academy, EVO Marketing, Digital Marketing Network மற்றும் KK eCommerce ஆகிய நிறுவனங்களின் கூட்டு முயற்சியில் செயல்படுத்தும்.

இத்திட்டத்தில் பங்கேற்க விரும்பும் இளைஞர்கள் 18 முதல் 30 வயதுக்குள் இருக்க வேண்டும்; மலேசிய குடிமகன் மற்றும் பினாங்கில் பிறந்தவர்; அல்லது பதிவு நாள் அன்று குறைந்தது மூன்று வருடங்கள் பினாங்கில் வசிப்பவராக இருக்கு வேண்டும்.

பினாங்கு டிஜிட்டல் திறமைக் களம் திட்டத்தில் பங்கேற்க இளைஞர்கள் அழைக்கப்படுகின்றனர்


டிஜியின் தீபாவளி கலக்கல் கொண்டாட்டம்

‘தீமைகள் நீங்கும் தீபத் திருநாளாம்

நன்மைகள் ஓங்கும் நம்பிக்கைப் பெருநாளாம்

மகிழ்ச்சி தோன்றும் மங்களத் திருநாளாம்

பல்லினம் போற்றும் பண்பாட்டுப் பெருநாளாம்’

மலேசிய நாட்டின் முதன்மை பெருநாட்களில் ஒன்றான தீபாவளித் திருநாள் அண்மையில் அனைத்து மலேசிய இந்தியர்களால் கோலாகலமாகக் கொண்டாடப்பட்டது. பினாங்கு வாழ் இந்தியர்களை மகிழ்ச்சிபடுத்தும் வகையில் டிஜி தொலைத் தொடர்பு நிறுவனத்தின் ஏற்பாட்டில் மாநில அரசின் ஆதரவோடு கடந்த நவம்பர் 10-ஆம் திகதி பினாங்கு குட்டி இந்தியாவில் தீபாவளி கலக்கல் கொண்டாட்டம் மிக விமரிசையாக நடைபெற்றது.

கனத்த மழைக்கு இடையே பினாங்கு முதல்வர் மாண்புமிகு லிம் குவான் எங் அவர்களின் வருகை அனைவரையும் மகிழ்ச்சி வெள்ளத்தில் ஆழ்த்தியது. இத்தீபாவளி கொண்டாட்டத்தைப் பினாங்கு முதல்வர் உயர்திரு லிம் குவான் எங், பினாங்கு இரண்டாம் துணை முதல்வர் பேராசிரியர் ப.இராமசாமி, டிஜி தொலைத்தொடர்பு நிறுவன விற்பனைத் தலைவர் சாங் நாம் கியோங், பினாங்கு இந்திய வர்த்தகர் மற்றும் தொழியியல் சங்கத் தலைவர் திரு வசந்தராஜன் ஆகியோர் இணைந்து இந்தியர்களின் பாரம்பரியச் சின்னமான குத்து விளக்கேற்றி தீபாவளி கொண்டாட்டத்தை மங்களகரமாகத் தொடக்கி வைத்தனர். இந்நிகழ்ச்சியின் அறிவிப்பாளர் திரு இலட்சுமணன் தமிழ், தெலுங்கு, மலையாளம், கன்னடம், ஹிந்தி, சீனம், மலாய், ஆங்கிலம் ஆகிய மொழிகளில் வந்திருந்தவர்களை வரவேற்றுத் தன் பேச்சுத் திறத்தால் அனைவரையும் கவர்ந்திழுத்தார்.

முதல் அங்கமாக, 2011-ஆம் ஆண்டின் அவதாரம் ஆரம்பம் நடனப் போட்டியின் வெற்றியாளர் கிலேக்சி நடனக் குழுவின் கண்கவர் நடனப்படைப்பு அரங்கேறியது. பரதம், கோலாட்டம், மயிலாட்டம், கரகாட்டம், பங்கரா ஆட்டம் ஆகிய கலவையில் வண்ணமயமாகத் திகழ்ந்த அந்நடனம் கண்களுக்கு விருந்தாக அமைந்தது. பினாங்கு மக்கள் கூட்டணி அரசின் ஆதரவுடன் நடைபெற்ற இத்தீபாவளி கொண்டாட்டத்தில் மக்கள் மழையையும் பொருட்படுத்தாமல் திரளாக வந்திருந்தனர். அதற்கேற்றவாறு, அங்கு அகன்ற கூடாரமும் அமைக்கப்பட்டிருந்ததால் மக்கள் கூடாரத்தினுள் அமர்ந்து வசதியாக நிகழ்ச்சியினைக் கண்டுகளிக்க ஏதுவாக அமைந்தது.

நிகழ்ச்சியில், வரவேற்புரையாற்றிய டிஜி தொலைத் தொடர்பு நிறுவன விற்பனைத் தலைவர் திரு சாங், டிஜியின் தீபாவளி கலக்கல் கொண்டாட்டத்தை ஆறாவது முறையாக ஏற்று நடத்துவதில் மிகுந்த பெருமை கொள்வதாகக் கூறினார். ஈடு இணையில்லா ஆதரவு நல்கிய பினாங்கு மாநில அரசுக்கு டிஜி சார்பில் தன் நன்றியினையும் பினாங்கு வாழ் இந்தியர்களுக்குத் தன் தீபாவளி நல்வாழ்த்தினையும் தெரிவித்துக் கொண்டார். மக்கள் கூட்டணி ஆட்சியின் கீழ்ச் செயல்படும் பினாங்கு மாநில அரசு இந்திய மக்களின் தேவையை ஒரு போதும் புறக்கணித்ததில்லை என்று பினாங்கு இரண்டாம் துணை முதல்வர் ப.இராமசாமி தன் உரையில் வலியுறுத்திக் கூறினார். தமிழ்ப்பள்ளிகளுக்கும் கோவில்களுக்கும் நிலம், அரசாங்கத் துறை, பினாங்கு நகராண்மைக் கழகம், பினாங்கு செபெராங் பிறை நகராண்மைக் கழகம், பினாங்கு நீர் விநியோக மன்றம், பினாங்கு மேம்பாட்டு நிறுவனம் ஆகியவற்றில் இந்தியர்களுக்கு வேலை வாய்ப்பு, அடிப்படை உரிமைகள் இவையனைத்தையும் வழங்கி மாநில அரசு இந்தியர்களுக்குப் பல சேவைகளைச் செய்து வருகிறது என்பது வெள்ளிடைமலையாகும் என்றார். பினாங்கு மக்கள் இத்தீபத் திருநாளை அன்பு உறவுகளோடு பாதுகாப்பாகவும் மகிழ்ச்சியாகவும் கொண்டாட தம் வாழ்த்தினையும் பரிமாறிக் கொண்டார்.

பினாங்கு மாநிலத்தை ஐந்து ஆண்டு காலம் ஆட்சி புரிந்து வரும் மக்கள் கூட்டணி அரசு மக்கள் நலனை முன்னிறுத்தியே பல ஆக்ககரமான திட்டங்களை மேற்கொண்டு வருகிறது. மக்களின் பிரச்சனைகளைக் கேட்டறிந்து அதற்கு உடனடித் தீர்வு காண்பதே எங்கள் தலையாய கடமை என்று சிறப்புரையாற்றிய பினாங்கு முதல்வர் மாண்புமிகு லிம் குவான் எங் கூறினார். மக்கள் கூட்டணி அரசான நாங்கள் என்றும் ‘மக்கள் அரசாங்கம்’ என்பதை வலியுறுத்திக் கூறினார். இது போன்ற பெருநாள் கொண்டாட்டங்கள் பல்லின மக்களை ஒன்றுபடுத்தி நல்லிணக்கத்தை ஓங்கச் செய்யும் என்று நம்பிக்கை தெரிவித்தார். தீபாவளிப் பெருநாளை கொண்டாடும் அனைத்து இந்தியர்களும் தீபத் திருநாளை ஆரோக்கியத்துடனும் பாதுகாப்புடனும் கொண்டாட தன் இனிய வாழ்த்துகளைக் கூறிக் கொண்டார். டிஜியின் தீபாவளி கொண்டாட்டம். பல அற்புதமான மேடை படைப்புகளுடன் சிறப்பாக நடைபெற்று முடிந்தது.

திரு வசந்தராஜன், டத்தோ அப்துல் மாலிக், திரு சாங் நாம் கியோங், முதல்வர் மாண்புமிகு லிம் குவான் எங், பேராசிரியர் இராமசாமி, திரு. தனசேகரன், திரு லிம் ஹொக் செங்  ( இடமிருந்து வலம் )


“டி” கொம்தார் குழந்தைப் பராமரிப்பு மைய அன்னையர் தினக் கொண்டாட்டம்

தயாரிப்பு : குமாரி பர்வீன் கௌர் : திட்ட அதிகாரி (குழந்தைப் பராமரிப்பு பிரிவு) பினாங்கு மகளிர் மேம்பாட்டுக் கழகம்

தமிழில் மொழிப் பெயர்த்தவர் : குமாரி வே. இன்பஜோதி

ஜொர்ஜ்டவுன் – கடந்த 15 மே பினாங்கு மகளிர் மேம்பாட்டுக் கழகம் “டி” கொம்தார் குழந்தைப் பராமரிப்பு மையம் குழந்தைகள் மற்றும் பெற்றோருடன் அன்னையர் தினக் கொண்டாட்டத்தை மிக சிறப்பாகக் கொண்டாடியது.

குழந்தைகளுடன் தாய்மார்கள் “இசை நாற்காலி” விளையாடுகின்றனர்..

இந்நிகழ்வு, குழந்தைகளும் மற்றும் தாய்மார்களும் இணைந்து விளையாடும் “இசை நாற்காலி”யுடன் தொடங்கியது. தொடர்ந்து அன்னையர் தின சிறப்பு பாடலுடன் கேக் வெட்டப்பட்டது. வருகைப் புரிந்த அனைத்து விருந்தினரும் ஒருவருக்கொருவர் அறிமுகப்படுத்திக் கொண்டு விருந்தில் கலந்து சிறப்பித்தனர். இந்நிகழ்வின் நிறைவாக, குழந்தைகள் தங்கள் கைத்திறனால் செய்த பொருட்களை தங்களின் தாய்மார்களுக்கு அன்னையர் தின வாழ்த்து பரிசாகக் கொடுத்து மகிழ்ந்தனர்.

மேலும் “டி” கொம்தார் குழந்தை பராமரிப்பு மைய அன்னையர் தினக் கொண்டாட்டத்தை சிறப்பிக்க பினாங்கு மகளிர் மேம்பாட்டுக் கழக பாலின பொறுப்பு மற்றும் பட்ஜெட் திட்ட இயக்குநர் திருமதி அலோயா பக்காரும் , மகளிர் அதிகாரமளித்தல் மற்றும் தலைமைத்துவம் (சிறுவர் பராமரிப்பு) திட்ட அதிகாரி குமாரி உயி ஐ லின்னும் கலந்து சிறப்பித்தனர். “டி” கொம்தார் குழந்தை பராமரிப்பு மையம் பினாங்கு மாநில அரசின் முயற்சியால் அமைக்கப்பட்டு பினாங்கு மகளிர் மேம்பாட்டுக் கழகத்தின் கீழ்ச் செயல்பட்டு வருகிறது. சிறுவர் பராமரிப்புக் கொள்கை மற்றும் செயல் திட்டத்தின் மூலம் அரசு ஊழியர்களுக்கு மலிவான மற்றும் தரமானக் குழந்தை பராமரிப்பு சேவைகளை வழங்கி வருகிறது. இதன் வழி பெண் தொழிலாளர்கள் தொழிலில் தொடர்ந்து சேவையாற்ற வழிவகுக்கும்.

பெற்றோர்கள் மற்றும் குழந்தைகள் அனிச்சல் உண்ணுவதைப் படத்தில் காணலாம்


டெல்தா நிறுவனம் நடத்தும் ‘எகோ இரவு ஓட்டம்’

டெல்தா நிறுவனம் நடத்தும் இரவு ஓட்டம் வரும் 30-8-2013-ஆம் நாள் இரவு மணி 7.00-க்கு யூத் பார்க் எனும் தலத்தில் நடைபெறவுள்ளது. இப்போட்டிக்கு மாநில அரசு மற்றும்  பினாங்கு நகராண்மைக் கழகம் முழு ஆதரவு நல்குகின்றனர். ‘லைன்ஸ் கிலாப்’ நிறுவனம் இப்போட்டியின் இணை ஆதரவாளர் ஆவர். இப்போட்டி போதனிகல் கார்டன் என்ற ஏழில்மிகு இயற்கை தலத்தில் இரவு வேளையில் நடைபெறவுள்ளது. இதன் மூலம் பங்கேற்பாளர்கள் சுற்றுச்சூழமைப்பைப் பற்றி அறிந்து கொள்வதோடு சுகாதாரமான வாழ்க்கை முறையும் வலியுறுத்தப்படுகிறது. இப்போட்டி இரண்டாம் ஆண்டாக நடத்தப்படுவது குறிப்பிடத்தக்கது.

இப்போட்டி இரண்டு பிரிவுகளாகப் பகுக்கப்பட்டுள்ளது. முதல் பிரிவு போட்டித்தன்மைக் கொண்டது. இரண்டாம் பிரிவானது குறுகிய தூரம் ஓடக்கூடியச் சுற்றுப்புற நேசிப்பாளர்கள் கலந்து கொள்ளும் அங்கமாகும்..  பங்கேற்பாளர்கள் ரிம 40-ஐ பதிவுக் கட்டணமாகச் செலுத்த வேண்டும். இப்போட்டியில் 2000-க்கும் மேற்பட்ட பங்கேற்பாளர்கள் கலந்து கொள்வர் என எதிர்ப்பார்க்கப்படுகிறது. பங்கேற்பாளர்கள் அனைவருக்கும் விளையாட்டு ஆடை மற்றும் பரிசுப் பை வழங்கப்படும். அனைத்து பங்கேற்பாளர்களுக்கும் சுதந்திர தினத்தை முன்னிட்டு தேசிய கொடி வழங்கப்படும். எனவே, பினாங்கு வாழ் பங்கேற்பாளர்கள் தேசிய கொடியை ஏந்தியவாறு தங்களின்  தேசப்பற்றை வெளிப்படுத்துவர்.

படம் 1: டெல்தா நிறுவன விற்பனைத் தொடர்புக் குழு உயர் அதிகாரி அர்தூர் தோ , மாநில இளைஞர் & விளையாட்டு, மகளிர், குடும்ப, மற்றும் சமூக மேம்பாட்டு துறையின் புதிய ஆட்சிக் குழு உறுப்பினர் சோங் எங் (நடுவில்) மற்றும் இணை ஆதரவாளர்கள்.

இப்போட்டியில் திரட்டப்படும் நிதியானது சுற்றுப்புற திட்டங்கள் மேற்கொள்ளப் பயன்படுத்தப்படும் என டெல்தா நிறுவன விற்பனைத் தொடர்புக் குழு உயர் அதிகாரி அர்தூர் தோ தெரிவித்தார். இப்போட்டியை வழிநடத்த உதவும் அனைத்து ஆதரவாளர்களுக்கும் நன்றி மாலைச் சூட்டினார் மாநில இளைஞர் & விளையாட்டு, மகளிர்,  குடும்ப, மற்றும் சமூக மேம்பாட்டு துறையின் புதிய ஆட்சிக் குழு உறுப்பினர் சோங் எங்.

‘ஏகோ ஓட்டம்’ என்பது மானிடர்களிடையே சுற்றுப்புறச் சூழலின் முக்கியத்துவம் மற்றும் பாதுகாப்பு பற்றிய விழிப்புணர்வை ஏற்படுத்துதல் ஆகும். டெல்தா நிறுவனமானது வியாபாரத் துறையில் மட்டும் சிறந்து விளங்காமல் தங்களால் இயன்றவரை சமூகம், சுற்றுச் சூழல், மற்றும் விளையாட்டுத் துறைகளுக்கும் பங்களிப்பு வழங்குகின்றனர்.

இப்போட்டியைப் பற்றிய மேல் விபரங்களுக்கு
[email protected]
 என்ற அகப்பக்க முகவரியை வலம் வரலாம் அல்லது +604-262 2600, +012-4012700 என்ற தொலைப்பேசி எண்களுக்குத் தொடர்பு கொள்ளலாம்.


‘டேசா ஆமான்’ அடுக்குமாடி வீடமைப்புப் புத்துயிர் பெற்றது.

கடந்த பத்து ஆண்டுகளாகக் கைவிடப்பட்டிருந்த டேசா ஆமான் அடுக்குமாடி வீடமைப்புப் பகுதி மக்கள் கூட்டணி அரசின் முயற்சியால் மீண்டும் புத்துயிர் பெற்றது. இதன் மூலம், சுமார் 300 வாங்குநர்கள் பயனடையவிருப்பதாக வீடமைப்புத் துறை ஆட்சிக்குழு உறுப்பினர் மதிப்பிற்குரிய திரு வொங் ஹொன் வாய் தெரிவித்தார். இதில் 4% மக்கள் மட்டுமே இவ்வீடுகளை வாங்குவதிலிருந்து பின்வாங்கியுள்ளதாக அவர் தெரிவித்தார்.

தடைப்பட்ட நிர்மாணிப்புப் பணிகளில் பினாங்கு மாநில அரசு மீட்டெடுத்து நிறைவு செய்த வீடமைப்புத் திட்டங்களில் பண்டார் பாரு ஃபார்லிமமின் தாமான் செமெர்லாங், மௌண்ட் எர்ஸ்கினின் தாமான் ஃபெட்டிஸ், செபெராங் பிறையின் தாமான் தெலொக் ஆயர் தாவார், மத்திய செபெராங் பிறையின் தாமான் குவார் பெராஹு, சிம்பாங் எம்பாட்டின் தாமான் பெகாகா இண்டா மற்றும் இந்த பாயா தெருபோங்கின் டேசா ஆமானும் அடங்கும்.

இந்த 2.4 ஏக்கர் நிலப்பரப்பில் அமைக்கப்பட்டுள்ள டேசா ஆமான் அடுக்குமாடி வீடமைப்பு A, B என இரண்டு கட்டடங்களைக் கொண்டுள்ளது. A கட்டடத்தில் 266 வீடுகளும் B கட்டடத்தில் 126 வீடுகளும் உள்ளன. 60% நிர்மாணிப்பு பணிகள் நிறைவடைந்துவிட்டு வேளையில் இதன் மேம்பாட்டாளர் திவாலானதால் இதன் மேம்பாட்டுப் பணிகள் தடைப்பட்டன என்று திரு வொங் தெரிவித்தார். White Knight, Patsift Construction Sdn Bhd என்னும் புதிய நிறுவனம் தடைப்பட்ட இந்த வீடமைப்பின் நிர்மாணிப்புப் பணியை மேற்கொண்டு நிறைவு செய்துள்ளது.

இந்த அடுக்குமாடி வீடுகளை வாங்கிய தேர்ந்தெடுக்கப்பட்ட வாங்குநர்களுக்கு அண்மையில் கொம்தாரில் வசிப்புச் சான்றிதழ் ‘Occupational Certificate’ வழங்கப்பட்டது. இதனை ஆட்சிக்கு குழு உறுப்பினர் திரு வொங் ஹொன் வாய் வழங்கினர். இதனைப் பெற்றுக் கொண்ட இந்திய மகளிர் சாந்தா சந்தியாகு மற்றும் சரோஜா காளியப்பன் தங்கள் உள்ளக் களிப்பை வெளிபடுத்தினர். வீட்டின் மதிப்பு ரிம50,000 மற்றும் சீரமைப்புச் செய்ய ரிம18,000 மொத்தம் ரிம68,000 பெருமானமுள்ள இந்த வீட்டை வாங்குவதற்கு மக்கள் வங்கியிடமிருந்து கடன் வசதி பெற்று கடந்த 10 ஆண்டுகளாக அதற்கான வட்டிப் பணத்தைச் செலுத்தி வந்ததாகக் கூறினர். தை பிறந்தால் வழி பிறக்கும் என்பார்கள். பல ஆண்டுகளாகக் காத்திருந்த இவர்களுக்கு ஒரு நல்ல பலன் கிடைத்துள்ளது.


தகுதிபெற்ற 350 மைக்ரோ வியாபாரிகளுக்கு ரிம320,950 நிதி ஒதுக்கீட்டில் கணினிகள் வழங்கப்படும் – முதல்வர்

ஜார்ச்டவுன் – மாநில அரசு ‘தொழில் முனைவர்களுக்கான டிஜிட்டல் மைக்ரோ திட்டத்தின்’ மூலம் தகுதிபெற்ற 350 சிறு தொழில் வியாபாரிகளுக்கு கணினி சன்மானமாக வழங்கப்படும்.

மாநில முதல்வர் மேதகு சாவ் கொன் யாவ், இத்திட்டத்தின் மூலம் சிறு தொழில் வியாபாரிகள் தற்போதைய தொழில்நுட்ப வளர்ச்சிக்கும் காலத்தின் தேவைக்கேற்ப டிஜிட்டல் பயன்பாட்டின் மூலம் எல்லையற்ற முறையில் வியாபாரத்தில் ஈடுபடலாம். இதற்கு முன்பு வியாபாரிகள் வியாபார வளாகம் அல்லது கடைகளையே மூலதனமாகக் கொண்டே வியாபாரம் செய்தனர், என்றார்.

“இத்திட்டத்தை செயல்படுத்துவதன் மூலம் தொழில்முனைவர்கள் தங்கள் வியாபார பொருட்களை இணைய வாயிலாகவும் விற்க முடியும் .

“இதன் மூலம் தொழில் முனைவர்களின் டிஜிட்டல் அனுகலை அதிகரிக்கவும் தற்போது கோவிட்-19 தாக்கத்தால் பாதிக்கப்பட்ட வியாபாரிகள் தங்கள் வியாபாரத்தை முன்னெடுத்துச் செல்லவும் ஊன்று கோளாகத் திகழும், என முதல்வர் தெரிவித்தார்.

கோவிட்-19 தொற்று நோய் தாக்கம் நடைமுறையில் இருந்த வியாபாரத்தின் வடிவத்தை 100 விழுக்காடு மாற்றியுள்ளது. இது தற்போதைய கோரிக்கைகள் மற்றும் தேவைகளுக்கு ஏற்ப டிஜிட்டல் முறையில் செயல்படுகிறது.

“கடந்த 2019-ஆம் ஆண்டு முதல் தொழில் முனைவோர் மேம்பாட்டு போர்ட்போலியோவின் கீழ் 1,300 வணிகர்கள் நன்மை பெற்றுள்ளனர். தொழில் முனைவர்களுக்கான டிஜிட்டல் மைக்ரோ  திட்டமானது இ-தொழில் முனைவர்களுக்கான பினாங்கு டிஜிட்டல் திட்டத்தின்  மூலம் தொடங்கப்பட்டது,” என ஆட்சிக்குழு உறுப்பினர் டத்தோ அப்துல் ஹலிம் உசேன் செய்தியாளர் சந்திப்பில் இவ்வாறு கூறினார்.

பினாங்கு மேம்பாட்டுக் கழகம்(பி.டி.சி) கீழ் PEKA பி.கே.எஸ் திட்ட நிதியத்தின் மூலம் இத்திட்டம் செயல்படுகிறது. இத்திட்டம் ரிம320,950.00 நிதி ஒதுக்கீட்டில் 350 கணினிகள் வழங்கப்படும்.

“இத்திட்டம் விவேக மைக்ரோ தொழில்முனைவோரை உருவாக்க உதவுவதோடு, புதிய இயல்பில் இணைய வழி தங்கள் தயாரிப்புகளை சந்தைப்படுத்த டிஜிட்டல் திறன்களை மேம்படுத்தவும் உதவும்.  பின்னர் பாரம்பரிய வணிக மாதிரிகளிலிருந்து, டிஜிட்டல் யுகத்தை நோக்கி பயணிக்க  துணைபுரியும்.

தகுதிபெற்ற சிறுதொழில் வியாபாரிகள், விண்ணப்ப படிவத்தை www.pdc.gov.my என்ற வலைத்தளத்தில் வருகின்ற நவம்பர்,25 முதல் பதிவிறக்கம் செய்து  டிசம்பர், 9-ஆம் தேதிக்குள் சமர்ப்பிக்க வேண்டும்.